Bukedde Online - Baloopedde Museveni abaagala okubba ettaka ly’abasikawutu\nMuseveni mu kumwanukula, yagambye nti tayinza kuteeka basikawutu mu minisitule y’abavubuka n’abaana, n’abateeka mu minisitule y’ebyenjigiriza.\nPulezidenti Museveni nga bamwambaza omudaali okumusiima olw’emirimu gy’akoledde obusikawutu mu Uganda.\nPULEZIDENTI Museveni alagidde ettaka ly’Abasikawutu e Kaazi lissibweko olukomera okusobola okutangira abaagala okulibba abagamba nti baaligula mu 1984.\nMuseveni ekiragiro kino yakiwadde ku Lwokutaano bwe yabadde aggalawo olukuhhaana lw’Abasikawutu olumaze wiiki nnamba ng’Abasikawutu okuva mu masomero 263 babangulwa mu bintu eby’enjawulo e Kaazi.\nMuseveni ye muluhhamya w’Abasikawutu era okuggalawo olukungaana luno, yabadde mu biti bibiri okuli eky’omuluhhamya n’ekya Pulezidenti w’eggwanga.\nBaamuwadde n’omudaali okumusiima olw’emirimu gy’akoledde obusikawutu mu Uganda.\nYagambye nti okuva obuto ng’awulira nti ettaka ly’e Kaazi lya basikawutu ate kijja kitya okuba nga waliwo abagamba nti baaligula era balina n’ekyapa!\nYagasseeko nti, ettaka lino abadde yaakalisuuza ababadde baagala okulibba, kwe kulagira lissibweko bbugwe mu bwangu nga tewannavaayo balala baagala kulitwala mu mankwetu.\nEra yalagidde ssentebe w’ekibiina ekigatta Abasikawutu mu ggwanga, Lucy Nakyobe okufuuyira ensiri mu kibira ky’e Kaazi abaana abagendayo okutendekebwa baleme kulwalirayo musujja.\nKaminsona w’abasikawutu mu ggwanga, Gen. Katumba Wamala, yamusindidde ennaku gye balimu n’amutegeeza nti balina olukungaana lwe bategeka mu December nga beetaaga obukadde 750 wabula tebamanyi waakuziggya kuba tebalina minisitule mwe bagwa.\n“Okuva leero, abasikawutu bali wansi wa minisitule y’ebyenjigiriza kubanga ebisinga obungi ebikolebwa mu busikawutu byanjigiriza,” Museveni bwe yabategeezezza.\nKatumba Wamala yagambye nti, bafunye ku buweerero kubanga we babadde, bulijjo tebalina bajeti ate nga balina abakozi ab’okusasula era ne bye baagala okukola bituuse okutambulanga obulungi.\nKatumba Wamala yayanjulidde Museveni enteekateeka ze balina ne mikwano gyabwe egibayambyeko okukulaakulanya Kaazi omuli n’Abachina abaabazimbidde ekidiba ekiwugirwamu kye yatongozza nga yaakatuuka e Kaazi.\nBwe yamaze okutongoza ekidiba, Museveni yasimbye omuti n’oluvannyuma n’alambula ennyiriri z’Abasikawutu n’abawa obukadde 50 n’ateeka n’omukono ku kiwandiiko oluvannyuma nabo ne bamuwa ebirabo okwabadde entebe, ebifaananyi okwabadde ekikye n’ekya mukyala we Janet


Omulangira eyasimattuse okufiira mu lyato alokose: 'Katonda namusaba antaase nkuze abaana'\nABANTU abasoba mu 150 mu ggombolola y'e Ndagwe mu disitulikiti y'e Lwengo be boolekedde okugobwa ku ttaka olwa bannaddiini be bayise ba 'Bbulaaza' abagambibwa okwekobaana n'akulira poliisi y'e Ndeeba, Micheal Nanywa Mwema kw'ossa n'akulira eby'ettaka ku disitulikiti, Livingstone Ssenyomo ne balibagobako nga bakozesa eryanyi.\nBano nga bava ku byalo bitaano okuli Gayaza, Kakindu, Kibinge - Kito, Kabingo ne Kijjwala be bali mu kattu olw'obukwakkulizo obwabaweereddwa okwamuka ettaka lino kw'ossa n'okuggala enzizi zonna kwe babadde basena amazzi agalabirira amaka gabwe n'ebisolo byabwe.\nEkisinze okubeewuunyisa be bannaddiini bano okupunta ettaka lyabwe amatumbibudde nga bayambibwako omuserikale OC Mwema ng'akaalakaala n'emmundu era mu kusooka bwe baamuloopera ba bbulaaza bano yeerema okutunula mu nsonga zaabwe.\nBagamba nti n'akulira ebyettaka mu Lwengo, Livingstone Ssenyomo agambibwa nti ye yafunira babbulaaza bano ebiwandiiko by'ettaka ebicupule era n'apeekanga abatuuze okumuwa ensimbi ze bagambye nti ziri mu bukadde.\nAbatuuze baalumirizza abantu bano ng'ekyapa kwe babasengula bwe kitankanibwa ne basaba Pulezidenti Museveni ayingire mu nsonga zino.\nOmubaka w'ekitundu kya Bukoto Midwest, Joseph Muyomba Kasozi yasitukiddemu bukubirire okutaasa abatuuze n'abayimiriza obutava ku ttaka lino okutuusa nga bamaze okwetegereza ekyapa kya ba bbulaaza oba kiri mu mateeka. Omubaka Kasozi yalagidde Oc Mwema ne munne Ssenyomo okutegeeza abatuuze ekituufu kyokka ne bagamba nti abatuuze babawaayira kuba kyali kibakwatako okuwerekera ba bbulaaza bano okupunta ettaka awamu n'okubawa obukuumi.\nKasozi abalagidde obutadamu kusaalimbira ku ttaka lino yadde okulabikako mu kitundu kino okutuusa nga bafunye ekyenkomeredde mu kakiiko k'ettaka e Masaka. Yagumizza abatuuze nti bwe kinaazuulibwa ng'ekyapa kya babbulaaza bano kituufu era si baakugobwa ku ttaka baakuyita mu nkola ey'okusasula Landiroodi obusuulu.\nAmyuka RDC w'e Lwengo, Mariam Sseguya asabye abatuuze okubaloopera abantu abanAasalimbira ku ttaka lino era n'abasaba obutatwalira mateeka mu ngalo.\nMicheal Nanywa Mwema\nEmbeera y'abasibe e Katojo eyunguzizza ababaka amaziga


Kabaka celebrates 63rd Birthday - Buganda Royal Kingdom\nKabaka celebrates 63rd Birthday\nThousands of people have today thronged Villa Maria Catholic Parish to grace the 63rd Birthday of Kabaka Ronald Muwenda Mutebi II.\nSee news in Pictures:\nBelow, The Luganda version of Kabaka's speech.\nOkuwamba abantu wamu n’okubatta kususe era nga abawamba basaba ensimbi nezibawebwa ate oluvanyuma nebatta bebaba bawambye. Ate abalala basula ebibaluwa ebitegezza nga bwebagenda okujja okubatema era nebamala nebakituukirizza era bangi batemuddwa ab’ebijambiya wano mu bitundu bya Buganda naddala mu Buddu. Waliwo akasela abantu bwebasulira ku nsiko era kati ekiseera kituuse abantu okwekolamu omulimu berwaneko okuziyiza abantu ab’ekikula ekyo.\nSsaabasajja era ategezeza nti mukaseera ng’olutalo olwa 1986 nga lwakaggwa watondebwaawo obukiiko bw’ekyaalo obwalondebwanga munkola eya demokurasiya era obukiiko buno bwayambanga abantu naddala mukukwasisa empisa, okukuuma wamu n’okutabaganya abantu wabula kati emyaka 15 giyiseewo nga obukiiko buno tebulondebwa ekireseewo obutali butebenkevu mu bitundu era wano Ssaabasajja wasinzidde n’alagira obukiiko obwo buddemu bulondebwe abantu baddemu okufuna emirembe.\nMu ngeri yeemu Ssaabasajja agambye nti waliwo MAP za UGANDA ezifulumiziddwa okuva mu gavumenti eyawakati (Central Government) nga ziraga ng’ekitundu kya Buganda bwekitaliiko kyokka nga ebitundu ebirala nga Busoga, Bunyoro, Acholi, Karamojja, Teso, Tooro, Ankole, Bugishu, n’ebirala nga kwebiri era neyebuuza ebigendererwa ebiri emabega waakino ekikolwa wabula agambye nti abakola bino babikozesa butamanya.


Bukedde Online - Ab'e Kalungu basiimye Ssempijja okubasakira\nAbavubuka baakufuna mu mpaka za 'Pakasa'\nEyatta Munnayuganda e London yandisibwa am...\nAdded 21st January 2014\nOMUBAKA wa Kalungu East mu Palamenti, Vincent Bamulangaki Ssempijja assiddwa ku minzaani abalonzi be mw’ebyo by’atuukiriza n’okulaba by’atannatuukirizza nga bwe yabibasuubiriza ku kadaala.\nBya Ssenabulya Baagalayina\nKino ky’ekisanja kye ekisoose mu Palamenti mwe yeeyubulira ng’ava ku bwa Ssentebe bwa Greater Masaka nga tennakutulwamu Lwengo, Bukomansimbi ne Kalungu.\nSsempijja ( ku ddyo) n’Abamerika mikwano gye abaazimba eddwaaliro lya Uganda Cares e Lukaya.\nAbalonzi bakkiriza nti Ssempijja okumanyika kwa Kalungu East akwongedde n’awulikika ng’abagasse n’abeerabiza okutaagukataaguka kwe beetagulamu mu kulonda ekimuweesa obubonero olw’okudibya olulimi lwa ‘gundi teyampagira tumuboole’.\nWadde mu kusooka abamu ku bawagizi be baamunyiigira nti teyandisembezza baamulwanyisa naye bagenze bamukkiririzaamu nti omukulembeze omutuufu agatta b’akulembera.\nAbamu bamuwagira nti wadde mu Palamenti yagendayo ku lulwe so ssi ku kaadi ya NRM nti naye abanywerezza mu kifaananyi ky’omukwano gwabwe n’eri Pulezidenti Museveni ne gavumenti.\nKino osanga Pulezidenti kwe yasinziira n’amukyaza mu konsityuwensi n’amulambuza abalimi mwe yabasuubiriza endokwa z’emmwaanyi akakadde kalamba.\nYakyaza mukyala we Janat Museveni n’aggulawo eddwaaliro lya siriimu erya Uganda Care e Lukaya lino nga Abubaker Mayanja alyogerako ng’obuwanguzi nnamba emu obwa Ssempijja mu bisuubizo bye.\nMayanja agattako nti eby’emizannyo abikoze wadde ng’abandi bagamba nti bikyabulamu era akyabulamu n’okulambika abakulembeze ba Disitulikiti n’abamagombolola okukomya entalo.\nAbalala bagamba nti oluusi tatuukiriza mu budde obweyamo bw’aba asuubizza ng’adduukirira pulojekiti nti n’okuteesa mu Palamenti basinga kumulabira mu bukiiko.\nBano bamusabye bamulabeko mu kuteesa okw’awamu ng’akalambidde ku nsonga naddala ezo ezigasa abantu bonna ne bamusiima obutekandagga kuba ssi kye baamutuma.\nKavuma agamba nti amazzi g’e Bukulula ne Lwabenge tannagatuusa so nti n’emmwaanyi za Pulezidenti baagala ababuulire we zaasikattira?\nNti ne bakakuyege be abasasule kuba akalulu kaabamenya era ayongere okulung’amya abakulembeze ba Lukaya Town Council bazze ku bbali ennyombo.\nDavid Ssegawa sipiika w’eggombolola y’e Lwabenge agattako nti Ssempijja emmwaanyi azigabye n’okudding’ana mu bantu akukoze ng’ekibulamu kwe kutuuza bakampeyina be nabo beeyise kye kimu nga beggyamu okusosola kuba bakukuta nnyo n’ebibaweereddwa okubiwa abantu.\nAgamba nti amasannyalaze g’e Bugomola n’amazzi bikyagaanyi okutuukirira so ng’amasannyalaze Pulezidenti aludde ng’agasuubiza okuggyibwa e Miwuula gatuuke e Bugomola ne layini endala okutuuka e Birongo-Kiragga.\nSsempijja agamba nti olubimbi olusinga obunene kw’ebyo bye yasuubiza ng’okugaba endokwa z’emmwanyi akakadde kamu n’emitwalo 20 abituukirizza.\n“Njagala nkitang’aze bulungi nti ku mmwanyi zino tekuliiko muti n’ogumu kw’ezo akakadde k’endokwa ezaasuubizibwa Pulezidenti,ezo zikyaliyo mu bujjuvu bwazo era ziri mu mikono gya UCDA abalina okuzigabanya”,Ssempijja bw’anyannyola.\nN’agattako nti zino zaayimirizibwa olw’omusana kuba zo zirina okugabibwa mu ntegeka ennung’amu nga ziweebwa abeetegese abanalondoolwa n’olwekyo ze mbadde ngaba zonna zibadde zange.\nKuno agasseko okugaba ente,embizzi n’embuzi byonna by’akoze olw’okulwanyisa obwavu gattako yiika z’ettaka bbiri okuzimbibwa akatale k’e Lukaya ku Road Toll,amasefulira n’amasowaani olw’abo abatalina busobozi bupangisa bafumbi ku mikolo.\nKu by’enjigiriza,agamba olw’abaana abangi mu misoso gy’ebyalo abatasobola kufuna bigezo bya kwegezaamu ng’oluusi ly’ekkubo eribaleetera okugwa ebibuuzo bya PLE yabasobozesezza okubifuna baggwemu ekiwuggwe.\n“Ekitundu kino kikoseddwa nnyo omusana,nnasaawo mmotoka ebagabira ku mazzi mu bubuga,emikolo n’amasomero ng’omusana guno gwagootanyizza nnyo ekiruubirira ky’emmwanyi kuba ezasooka okubagabirwa kati zaandibadde zibala” bw’agamba.\nlutalo lw’okulwanyisa siriimu ndwongeddemu amaanyi,bwe nnyonnyogedde Abamerica ne bazimba eddwaliiro lya siriimu eddala e Lukaya erya Uganda Care lya buwumbi butaano omubudabuddirwa ab’akawuka kano n’okwekebeza omusaayi ku bwerere kino nga bwe nnakyeyama mu kampeyini.\nAbamerica bano era bakkirizza n’okujanjabirawo endwadde ez’ebika ebirala batandika n’abemyaka 15 okudda ku w’olunnaku olumu ng’obujanjabi babufunira ku bwerere nga bajja kutambula batyo mpaka lwe banazingiramu abantu bonna.\nBano era batuyambako mu kuvujjirira abajjanjabi baffe ab’ebyalo oba VHT abawera 300,babawa eddagala n’ensako n’obugaali obubatambuza mu Bukulula,Lwabenge n’e Lukaya.\nEby’emizannyo mbitaddeko amaanyi nga ne ttiimu ya Masaka LC ssaagisuulawo nkyagivujjirira obuyambi nga nnyambibwako mikwano gyange ekikyaginywereza mu Super Divizoni kwe ntadde okusaawo ebikopo ng’e Lukaya n’e Bukulula.\nMbasakidde ensigo za kasooli n’ebijanjaalo ebibagabiddwa mu nkola ya NAADS kwogatta obuwunga n’ebijanjaalo ebyampeereddwa ofiisi ya Katikkiro wa Uganda ng’amagoba gano gavudde mu kubabeerera eddoboozi n’olujegere ne Gavumenti.\nGavumenti zombi eya Kabaka n’eyawakati aba Kalungu East tebatoma naddala ebikwatagana ku bulimi n’okusinga emmwaanyi,mbadde ku mwanjo.\nOkugatta abalonzi abaali beetaguddetaagudde olw’ebyobufuzi,guno omulimu tegubadde mwangu naye nakulembeza enkola ya ‘bw’omegga toluma’.\nMu mutima guno mwe mpagiridde pulojekiti z’okuzimba amasinzizo, amasomero n’emirimu gya bassekinomu, okusima enzizi n’okuddaabiriza nnayikonto ebiganyula abantu bonna .\nOkusoomozebwa;Ebyetaago by’abantu biri wagulu nnyo ng’obusobozi bw’omubaka bubambagako bibambage naye mu bbanga erisigaddeyo obwanga mbutunuulizza abavubuka n’abakyala okulaba nga bassa essira ku kukola ennyo okutali kwa Bbettingi ne ppuulu.\nBano singa buli omu abeera ne yiika y’emmwanyi emu gy’emiti 450 asobolera ddala bulungi okwemalako ebibamba kw’ayongereza okutuuka ku yiika ttaano olwo obwavu n’abeera abwegobeddeko ddala.\nAb’e Kalungu basiimye Ssempijja okubasakira\nEyakoowa eby'okuzaala nkubiraako\nAgambibwa okwewamba n'akanda bba ssente asimbiddwa mu kkooti\nPoliisi eridde matereke ne bannabyabufuzi abeetisse omulambo gw'omusajja eyafiiridde mu kaduukulu kaayo


Obwetoloovu (Circumference) - Wikipedia\nObwetoloovu(Circumference) okusinziira ku Charles Muwanga .\nObuwanvu okwetoloola enkula ennetoloovu=entoloovu(circle) ky’ekiyitibwa Obwetoloovu. Weetegereze nti mu essomampimo, obuwanvu(length) okwebulungula enkula etali nnetoloovu(non-circular shape) buyitibwa "obwebulungirivu"(Perimeter).\nOkwebulungula ekintu si kye kimu n’okukyetoloola. Okukyetoloola kitegeeza nti akatonnyeze kaakyo ak’amakkati(midpoint) oketoloolodde mu ndabika ey'enkula ennetoloovu=entoloovu(circle). Kyokka Okukyebulungula kitegeeza nti tokoze ndabika ya nkula ennetoloovu.\nBino bigyidwa ku "https://lg.wikipedia.org/w/index.php?title=Obwetoloovu_(Circumference)&oldid=21889"


Bukedde Online - Bamwongeddeko obujulizi ku by’okutta abawala\nBamwongeddeko obujulizi ku by’okutta abawala\nManeja w'ebbaala e Mulago akwatiddwa ku...\nKaweesa nga bimusobedde mu kkooti e Wakiso.\nOMUKUGU wa Gavumenti mu kwekebejja endagabutonde, Musa Kirya aleese obujulizi obulala obuluma Ibrahim Kaweesa ne banne mu musango ogubavunanibwa ogw’okutta omuwala mu bukambwe. Kaweesa avunaanibwa n'abalala okuli Eric Segawa, Isma Nyanzi ate nga Henry Musasizi yayimbulwa.\nKkooti eyatudde ku Lwokubiri e Wakiso, Kirya ng’akolera ku Government Analytical Labaratory e Wandegeya yategeezezza nti ebizibiti ebyakungaanyizibwa mbega wa poliisi e Kakiri, John Bazibu baakola okunoonyereza ne bakizuula nti Kaweesa yeetaba bulungi mu kuttibwa kw’omuwala Stella Nanfuma.\nYagambye nti mu bizibiti ebyaleetebwa kwe kwali n’amazzi agaasangibwa mu bitundu bya Nanfuma ebyekyama agaakakasa nti Kaweesa yali mu lukwe luno.\nOkutuuka ku kino, abaakwatibwa mu musango guno okuli Eric Segawa, Isma Nyanzi, Henry Musasizi (yateebwa) ne Ibrahim Kaweesa baggyibwako endagabutonde (DNA) zaabwe era mu kuzigeraageranya n’amazzi ssaako omusaayi ebyasangibwa mu bukyala bwa Nanfuma ne balaba ng’eza Kaweesa zikwatagana bulungi.\nEbizibiti ebirala poliisi ye Kakiri bye yafuna kuliko akagoye ka pinka ssaako sikaati eyali mu langi ya kikuusikuusi 'Grey', enjala ku mukono gw’omugenzi ogwa ddyo n’ogwa kkono, ssaako enviiri ezaggyibwa ku bitundu by’ekyama eby’omugenzi Nanfuma.\nObujulizi buno bulaga nti abavunaanibwa abalala baakozesa kondomu nayo eyatwalibwa ng’ekizibiti poliisi ye Kakiri bwe yali ejja omulambo we gwasuulibwa.\nOmuwaabi wa Gavumenti ku kkooti e Wakiso, Ivan Ndiwalana yasabye omulamuzi Damalie Lwanga okugatta lipooti y’omusawo ku bujulizi obwakaleetebwa mu kkooti kyanguyize omusango okutambula obulungi.\nKino Omulamuzi Lwanga yakikkirizza obujulizi buno ne bugattibwa ku bulala obwaleetebwa era n'asaba omusango guddemu okuwulirwa nga December 3, 2019 okuwulira omujulizi asembayo nga ye muserikale wa poliisi eyakwata abavunanibwa mu musango guno.\nNanfuma y’omu ku bawala abattibwa mu kiseera ky’okutta abawala ekyali mu Nansana, Wakiso ne Ntebe nga bano bonna kigambibwa nti Kaweesa alinamu omukono mu kuttibwa kwabwe.\nNanfuma yattibwa nga May 27, 2017 ku kyalo Lwabiggo mu Ggombolola ye Masuuliita e Wakiso oluvannyuma omulambo gwe ne gusuulibwa ku kkubo


Bukedde Online - ‘Nnatta omukuumi wa supamaketi e Bwebajja ne bansasula obukadde 2’\n‘Nnatta omukuumi wa supamaketi e Bwebajja ne bansasula obukadde 2’\nOmusaala gw'ababaka gulinnye, lwaki abamu...\nISMA Kalule alina emyaka 15, wabula yattottoledde Kalondoozi wa Bukedde engeri gye yakubamu omukuumi ku supamaketi e Bwebajja omuggo ku mutwe n’afa ne bamusasula obukadde bubiri n’ekitundu. Ekyebuuzibwa lwaki omwana ng’ono ataafunye kubudaabudibwa yateereddwa n’adda ku kyalo e Kajjansi?\nMU kiro ky’Olwokuna nga September 4, 2014, ababbi baayingirira supamaketi e Bwebajja ne batta Benson Ochan eyali omukuumi waawo. Ochan yali akolera kkampuni ya Aim Security Services Limited.\nAbabbi babba ebintu eby’enjawulo naye nga wayise wiiki ng’emu, abakuumi ku ddwaaliro lya Namulundu Medical Centre e Bwebajja beekengera Isma Kalule, 15, eyali asalinkiriza ku ddwaaliro ku ssaawa 10:00 ez’ekiro ng’anoonya aw’okwebaka ne bayita Ssentebe w’e Bwebajja Charles Zziwa eyamukwata n’amutwala ku poliisi y’e Kajjansi.\nKu poliisi, Kalule yabategeeza nti ekibinja kye kye kyakatta omukuumi Ochan nti era ye yamukuba ekiti ku mutwe ekyamutta ne basobola okunyaga.\nAb’ekitongole kya Flying Squard baayogeza Kalule ne bakwata banne be yali akola nabo ne babasindika mu kkooti wabula abantu bano ng’oggyeeko Kalule, baalabiddwako ku kyalo ekintu ekitiisizza abatuuze nti obulumbaganyi obwabakolwako bwandibaddira.\nKalule anyumya engeri gye yayingiramu ekibinja ky’ababbi kino n’engeri gye yattamu omukuumi wa supamaketi eno.\n“Amannya gange nze Isma Kalule, kitange ye Medi Kyagulanyi ow’e Makandwa. Maama sibeerangako naye wabula mbadde mbeera ne muka kitange eyasalawo okwekobaana ne taata okuntulugunya ne batuuka n’okunzigya mu ssomero ku Elen White gye nnali nsoma mu P.5.\nBwe nnalaba ng’eby’okusoma kigaanye ne ngezaako okuyiga okukanika mu galagi e Kajjansi wabula nayo ne bangobayo nti nnali ng’enda kubabba, ne bang’amba nzireyo ne taata kyokka bwe nnamugamba n’agaana.\nOkutuusa lwe yalagira maama obutaddamu kumpa mmere nange ne nsalawo okuva awaka ne ntandika okusulanga mu bifulukwa nga nkola gwa kulonda sikulaapu.\nOmuserikale wa poliisi n’embwa ng’anoonyereza ku abatemu abatta omukuumi Benson Ochan.\nLumu nnali mu Kijapaani e Kitende nga ngula erindaazi ne wajja omusajja gwe nnali simanyi ng’ali ku kagaali n’ampita erinnya ne mwewuunya kubanga nnali simumanyi. Bwe nnasembera we yali yang’amba nti tugende tukole ddiiru nange ne nzikiriza nga simanyi ddiiru gye yali ampitira.\nYampitiramu ku bye twali tugenda okukola nga tuli ba kubba bintu ne ssente mu maduuka nange ne nzikiriza kubanga nnali sikyayagala kubeera waka ate nga tewali we nnali nnyinza kubeera.\nMu bubbi bwe nzijukira obwatambula obulungi mwalimu amaduuka ge twabbamu kompyuta ekika kya laptop e Kanyanya era gano okugabba abantu abaagalimu twasooka kubawa kalifoomu. Olwamala okubba amaduuka, twabba ne bbanka y’abakazi e Kanyanya ne tuggyamu ssente nnyingi ze ssaamanya muwendo wabula nze bampaako akakadde kamu n’ekitundu zokka!\n‘Taata olwangoba awaka nnalina okweyiiya’\nOluvannyuma gwe nnali mmanyi nga mukama waffe Yusuf yantwala e Bwebajja n’antegeeza ng’omulimu gwe twalina okuddako gwali gwa kubba dduuka lya supamaketi era nze gwe baawa omulimu gw’okutta omukuumi!\nNasooka kugaana kubanga eby’okutta nnali sibyagala wabula ne bampisaamu empi ne bamaliriza nga bagamba nti ng’ende mmukube ekiggo ku mutwe awunge oluvannyuma bbo bamumalirize.\nSsaalina kyakukola era essaawa ze twateranga okukoleramu emirimu bwe zaawera (ssaawa munaana ogw’ekiro) twekung’aanya ne tusooba mpolampola ne mbaleka emmanju wa supamaketi nga beekwese ne mbaza omukuumi nga yeebase ne mmukuba ekiggo ku mutwe bannange ne bamumaliriza.\nTwamuttisa biyinja n’emiggo omutwe ne gwatika!\nOluvannyuma twakoona endabirwamu ne tuyiwa asidi ku mitayimbwa gy’eddirisa olwo ffe abaana abato twali bana, ffenna ne tuyingira ne tutandika okuweereza ebintu ne ssente ezaali mu seefu eri abantu abakulu nga babitwala mu mmotoka ya Yusuf era mu nnyumba ye gye twabitereka.\nEddirisa Kalule ne banne mwe baayita okuyingira mu supamaketi.\nYusuf ne banne nnabanyiigira kubanga newankubadde nga nnali nkoze omulimu munene, bampa obukadde bubiri bwokka!\nWaayitawo ebbanga ttono, nnali nsalinkiriza ku ddwaaliro lya Namulundu nga mpita mu kaggeeti akatono ku ssaawa 10 ez’ekiro nga nnoonya waakusula ne balowooza nti nnali ng’enda kubabba ne bankwata ne bantwala ku poliisi e Kajjansi abansindika e Kireka abantulugunya ne njogera bannange bwe twali tukola emirimu.\nBaabakwata bonna ne batutwala mu kkooti e Kajjansi ffe abaana ne batusindika e Naggulu okutuusa lwe bantadde kyokka bwe nnatuuse eka ne bangoba kati sirina we nsula.\nNjagala omuntu asobola okumpa omulimu nkole era nkakasa nti sisobola kuddamu kweyunga ku kibinja ky’ababbi kyonna era njagala kubeera muntu mulamu!”\nEyali atwala poliisi y’e Kajjansi Stella Dembe agamba nti bwe baakwata akavubuka kano, baayingizaamu ab’ekitongole kya Flying Squard ne bakwata abantu abaali babba ne Kalule abakunukkiriza mu 20 era abamu baabasingisa omusango ne babasiba. Agamba nti kkooti ye yalina okulagira akalenzi okukawa okubudaabudibwa.\nKalule abadde abeera ku poliisi e Kajjansi nga gw’ekozesa okusonga ku babbi, wabula kati nawo yadduseewo tamanyiddwa gye yalaze.


Abaebbulaniya 6 - Endagaano Enkadde nʼEndagaano Empya (LCB) | Biblica\nAbaebbulaniya 6 - Endagaano Enkadde nʼEndagaano Empya (LCB)\n1Noolwekyo tulekeraawo okuyiga ebintu bya Kristo ebisookerwako, tukule mu by’omwoyo. Tulekeraawo okwogera ku bisookerwako byokka, ng’okwenenya ebikolwa ebireeta okufa, by’ebikolwa eby’obulombolombo, naye tuteekwa n’okuba n’okukkiriza mu Katonda. 2 Tulekeraawo okuyigiriza obulombolombo obw’okubatizibwa, n’obw’okussibwako emikono, n’enjigiriza ey’okuzuukira kw’abafu, n’okusalirwa omusango ogw’olubeerera. 3 Katonda nga bw’asiima, tukule mu mwoyo.\n4 Kizibu okuzza mu kwenenya abo abaamala okufuna ekitangaala ne balega ku birungi eby’omu ggulu, ne bafuuka abassa ekimu mu Mwoyo Omutukuvu, 5 ne bamanya obulungi bw’ekigambo kya Katonda, ne balega ku maanyi ag’emirembe egigenda okujja, 6 naye ne bava ku Katonda. Baba bakomerera Omwana wa Katonda omulundi ogwokubiri, ne bamuswaza mu lwatu.\n7 Ettaka ligasa omulimi, bwe lifuna obulungi enkuba, ne lisigibwamu ensigo era ne muvaamu ebibala ebirungi. Ne Katonda aliwa omukisa. 8 Naye bwe libaza amatovu, n’amaggwa, ettaka eryo teriba lya mugaso liba kumpi n’okukolimirwa. Ku nkomerero, ebimezeeko byokebwa.\n9 Naye abaagalwa, newaakubadde twogera bwe tutyo mmwe tetubabuusabuusa. Tumanyi nga mulina ebintu ebirungi era mukola ebintu ebiraga nti muli mu kkubo ery’obulokozi. 10 Kubanga Katonda mwenkanya tayinza kwerabira mulimu gwammwe omunene bwe gutyo, n’okwagala kwe mwagala erinnya lye, era amanyi bwe mwaweereza abantu be, era bwe mukyeyongera okubaweereza. 11 Era twagala buli omu ku mmwe yeeyongere okulaganga obunyiikivu obwo okutuusiza ddala ku nkomerero, lwe mulifuna ekyo kye musuubira. 12 Tetwagala mube bagayaavu, wabula mube ng’abo abakkiriza era abagumiikiriza ne bafuna ekyasuubizibwa.\n13 Katonda bwe yasuubiza Ibulayimu, nga bwe wataali mulala gw’ayinza kwerayirira amusinga, yeerayirira yekka. 14 Yalayira ng’agamba nti, “Ndikuweera ddala omukisa, era n’okukwaza nnaakwazanga.” 15 Bw’atyo Ibulayimu bwe yalindirira n’obugumiikiriza, n’aweebwa ekyasuubizibwa.\n16 Abantu balayira omuntu abasinga obukulu, ku nkomerero kye balayidde kye kisalawo. 17 Ne Katonda bw’atyo, kyeyava ateekawo ekirayiro ng’ayagala okukakasiza ddala abasika b’ekisuubizo nti talijjulula ekyo kye yasuubiza. 18 Katonda yakikola bw’atyo, okutulaga ebintu bibiri ebitajjulukuka, nti akuuma ekisuubizo kye awamu n’ekirayiro kye. Talimba. Noolwekyo ffe abaddukira gy’ali okutulokola, tusaana okuba abagumu kubanga talirema kutuwa ebyo bye yasuubiza. 19 Essuubi eryo lye linywereza ddala emmeeme zaffe ng’ennanga bw’enyweza eryato. Essuubi eryo lituyingiza munda w’eggigi. 20 Yesu eyatusooka yo, eyo gye yayingira ku lwaffe, bwe yafuuka Kabona Asinga Obukulu ow’emirembe gyonna, ng’olubu lwa Merukizeddeeki bwe luli.


Engeri gy’Oyinza Okuyamba Mukwano Gwo Eyagattululwa mu Bufumbo | Ogw’Okusoma\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nOyinza okuba ng’olinayo omuntu gw’omanyi eyagattululwa mu bufumbo oba ng’omanyiiyo abantu ng’abo abawerako. Ekyo kiri kityo kubanga leero waliwo abantu bangi abagattululwa. Ng’ekyokulabirako, okunoonyereza okwakolebwa mu Poland kwalaga nti abafumbo abali mu myaka 30 bagattululwa nga baakamala emyaka egiri wakati w’esatu n’omukaaga mu bufumbo. Naye abantu abali mu myaka egyo si be bokka abagattululwa mu bufumbo.\nEkitongole ekikola ku nsonga z’amaka mu Sipeyini kigamba nti: “Mu nsi [za Bulaaya] abantu ebitundu kimu kya kubiri abafumbiriganwa bagattululwa oluvannyuma lw’ekiseera.” Bwe kityo bwe kiri ne mu nsi endala engagga.\nKIREETAWO OBULUMI OBW’AMAANYI\nBiki ebitera okubaawo oluvannyuma lw’abafumbo okugattululwa? Omukugu omu akola ku nsonga z’amaka mu Bulaaya agamba nti: “Okugattululwa kikakasa ekintu ekyamala edda okubaawo, kwe kugamba, nti enkolagana wakati w’omwami n’omukyala tekyaliwo, ekintu ekireetawo obulumi obw’amaanyi.” Yagattako nti: ‘Abo ababa bagattuluddwa, batera okwennyamira, okuwulira obuswavu, okwejjusa, oba okusunguwala.’ Ebiseera ebimu omuntu aba agattuluddwa ayinza n’okulowooza ku ky’okwetta. Ate era omuntu oyo ayinza n’okwebuuza: ‘Okuva bwe kiri nti kati mmaze okugattululwa, kiki ekiddako?’\nNg’ayogera ku ngeri gye yawuliramu oluvannyuma lw’okugattululwa n’omwami we, Ewa agamba nti: “Baliraanwa bange bwe baabanga banjogerako bampitanga ‘omugattulule.’ Ekyo kyandeetera okuwulira obuswavu n’obusungu. Ate okuva bwe kiri nti nze nnasigaza abaana baffe ababiri, nze nnali maama era taata.” * Adam, eyali amaze emyaka 12 ng’aweereza ng’omukadde, yagamba nti: “Mpulira nga sikyalina kitiibwa kyonna era oluusi mpulira obusungu ne mba nga saagala kubeera na muntu yenna.”\nBAYINZA OKUFUNA ENDOWOOZA ETERI NNUŊŊAMU\nOlw’okuba baba tebamanyi ngeri biseera byabwe eby’omu maaso bwe binaaba, abamu ku abo abagattululwa kibatwalira ebbanga ddene okuddamu okuba n’endowooza ennuŋŋamu. Bayinza okutandika okulowooza nti abalala tebabafaako. Ate era omuwandiisi omu eyeekenneenya ensonga z’amaka agamba nti: “Abantu ng’abo baba balina okukola enkyukakyuka ez’amaanyi n’okuyiga okwegonjoolera ebizibu byabwe.”\nStanisław agamba nti: “Bwe nnagattululwa ne mukyala wange, yaŋŋaana okulaba ku baana bange. Ekyo kyandeetera okuwulira nti tewali n’omu anfaako era nnatandika n’okulowooza nti Yakuwa yali anjabulidde. Nnawulira nga njagala kufa. Naye ekiseera bwe kyagenda kiyitawo, nnakiraba nti endowooza yange yali nkyamu.” Mwannyinaffe ayitibwa Wanda bwe yamala okugattululwa n’omwami we, yatandika okweraliikirira ebikwata ku biseera bye eby’omu maaso. Yagamba nti: “Nnali ndowooza nti, nze n’abaana bange, oluvannyuma lw’ekiseera abantu bonna, nga mw’otwalidde ne bakkiriza bannange, bandibadde tebakyatufaako. Naye nkirabye nti bakkiriza bannange tebanjabulidde era bannyambye nnyo nga nfuba okukuliza abaana bange mu makubo ga Yakuwa.”\nEbyokulabirako ebyo bye tulabye waggulu biraga nti abantu abagattululwa oluusi bafuna endowooza eteri nnuŋŋamu. Bayinza okutandika okulowooza nti tebakyalina mugaso. Era bayinza n’okutandika okulowooza nti ab’oluganda mu kibiina tebabaagala era nti tebabafaako. Kyokka, ng’ekyokulabirako kya Stanisław ne Wanda bwe biraga bangi ku bo bakirabye nti bakkiriza bannaabwe babafaako nnyo. Mu butuufu, bakkiriza bannaabwe bafuba okubayamba wadde nga mu kusooka ekyo bayinza okuba nga tebakiraba.\nBWE BABA BAWULIRA EKIWUUBAALO OBA NGA BAWULIRA NTI TEBAFIIBWAKO\nOsaanidde okukijjukira nti ne bwe tukola kyonna ekisoboka okuyamba abo ababa bagattuluddwa mu bufumbo, ebiseera ebimu bayinza okuwulira ekiwuubaalo. Okusingira ddala bannyinaffe bayinza okuwulira nti abalala tebabafaako. Mwannyinaffe Alicja agamba nti: “Kati wayise emyaka munaana bukya tugattululwa mu bufumbo. Kyokka ebiseera ebimu mpulira ng’atalina mugaso. Mu biseera ng’ebyo, mba mpulira nga njagala kubeera nzekka era oluusi nkaaba n’amaziga.”\nWadde nga kya bulijjo omuntu aba agattuluddwa okuwulira bw’atyo, Bayibuli etukubiriza okwewala okweyawula ku balala. Bwe tulemererwa okukolera ku kubuulirira okwo, tujja kwesanga nga twesambye “amagezi” gonna amalungi. (Nge. 18:1) Kyokka kiba kya magezi oyo aba awulira ekiwuubaalo okwewala okuba nga buli kiseera agenda eri omuntu gw’atafaanaganya naye kikula okumubudaabuda. Ekyo kisobola okumuyamba okwewala okufuna okwegomba okutali kulungi.\nBakkiriza bannaffe ababa bagattuluddwa bayinza okuba nga beeraliikirira ebikwata ku biseera byabwe eby’omu maaso, nga bawulira ekiwuubaalo, oba nga bawulira nti tebafiibwako. Olw’okuba tukimanyi nti abantu ng’abo batera okufuna enneewulira ng’ezo era nti si kyangu kwolekagana nazo, tusaanidde okukoppa Yakuwa nga tukola kyonna ekisoboka okubayamba. (Zab. 55:22; 1 Peet. 5:6, 7) Bakkiriza bannaffe abo basiima nnyo ekyo kyonna kye tukola okubayamba. Bwe tufuba okubayamba, bajja kukiraba nti mu kibiina mwe muli mikwano gyabwe aba nnamaddala!—Nge. 17:17; 18:24.\n^ lup. 6 Amannya agamu gakyusiddwa.\nEndowooza Ennuŋŋamu ku Kugattululwa\nNg’abaweereza ba Yakuwa, ekirabo ky’obufumbo tukitwala nga kya muwendo nnyo. Ekyo kiri kityo kubanga tumanyi ekyo Ebyawandiikibwa kye byogera ku bufumbo. Ng’ekyokulabirako, mu Malaki 2:16 (NW), Katonda agamba nti: “Nkyawa okugattululwa.” Okusinziira ku Byawandiikibwa, ensonga yokka omuntu gy’asobola okusinziirako okugattululwa ne munne mu bufumbo kwe kuba nti munne ayenze. N’olwekyo, kiba kikyamu omuntu okwagala okugattululwa ne munne mu bufumbo mu ngeri ekontana n’Ebyawandiikibwa, oboolyawo ng’alinayo omuntu omulala gw’ayagala okufumbiriganwa naye.—Lub. 2:22-24; Ma. 5:21; Mat. 19:4-6, 9.\nNaye singa Omukristaayo agattululwa oluvannyuma lwa munne mu bufumbo okwenda, bakkiriza banne bafuba okumuyamba. Ab’oluganda mu kibiina bafuba okukoppa Yakuwa nga bakola kyonna ekisoboka okuyamba mukkiriza munnaabwe omwesigwa ayinza okuba ng’alina omwoyo “ogumenyese.”—Zab. 34:15, 18, NW; Is. 41:10.\nKIKI KY’OYINZA OKUKOLA OKUBAYAMBA?\nKiki ky’osobola okukola okuyamba bakkiriza banno abaagattululwa mu bufumbo era abalina endowooza ng’ezo ezoogeddwako mu kitundu kino? Laba amagezi agali mu Bayibuli n’engeri Abakristaayo abamu gye bayambyemu abantu ng’abo.\nYoleka amagezi era bawulirize bulungi. (Nge. 16:20, 23)\nKijjukire nti oluvannyuma lw’okugattululwa, omuntu ayinza obutayagala kwogera ku ebyo byonna ebyaviirako embeera eyo okubaawo. Ate era okumuleetera okwogera ennyo ku bintu ng’ebyo, kiyinza okumuleetera okwongera okulumizibwa. (Nge. 12:25; Bar. 12:15) Michał, eyayamba ennyo Adam, eyayogeddwako, yakiraba nti kisoboka okuwuliriza omuntu obulungi awatali kumanya byonna bizingirwamu. Agamba nti: “Nnagezaako okuyamba Adam okukiraba nti bw’aba mu mbeera enzibu tekimwetaagisa kumbuulira buli kimu kubanga oluvannyuma ayinza okwejjusa lwaki ambuulidde ebintu ebimu.” Wadde nga Michał teyakubiriza Adamu kumubuulira buli kimu, yamuwulirizanga bulungi. Tuyinza okwogerako ne bakkiriza bannaffe abaagattululwa ng’enkuŋŋaana tezinnatandika oba nga ziwedde. Tusaanidde okukiraga nti tutegeera embeera gye balimu era nti tuli beetegefu okubayamba.\nKirage nti obafaako. (Baf. 2:4)\nMirosław agamba nti: “Nze ne mukyala wange twakola enteekateeka okuyamba mwannyinaffe eyali agattuluddwa mu bufumbo. Ng’ekyokulabirako, lumu twagenda ne tuddaabiriza omunyolo gw’oluggi lwe. Ate era bwe yabanga agenda okulaba omusawo, twamutwalangako.” Ebintu ebyo birabika ng’ebitono naye bikulu nnyo kubanga byayamba mwannyinaffe oyo. Ekiseera bwe kyagenda kiyitawo, mwannyinaffe oyo yaddamu amaanyi. Yatandika okuweereza nga payoniya era ne muwala we ow’emyaka 11 yabatizibwa.\nBayambe okukiraba nti Yakuwa ategeera embeera gye balimu.\nMukkiriza munno bw’aba awulira ng’atalina mugaso, osobola okumuyamba okukiraba nti Katonda atwala buli omu ku baweereza be nga wa muwendo. Mu butuufu, tuli “ba muwendo nnyo okusinga enkazaluggya ennyingi.” (Mat. 10:29-31) ‘Yakuwa akebera emitima’ era asobola bulungi okumanya ekyo ekiri mu mitima gy’abaweereza be abeesigwa abaagattululwa era tasobola kubaabulira. (Nge. 17:3, NW; Zab. 145:18; Beb. 13:5) Osobola okukiraga nti ofaayo ku bakkiriza banno ng’abo ng’obayamba okukiraba nti Katonda tasobola kwerabira abo abamwagala era abafuba okuwagira okusinza okw’amazima.—Baf. 2:29.\nBakubirize okunywerera ku kibiina.\nAbamu bwe baba mu mbeera enzibu bayinza okuwulira nga tebaagala kugenda na mu nkuŋŋaana. Naye kikulu okukijjukira nti bwe tugenda mu nkuŋŋaana, tubudaabudibwa era ne tuzzibwamu amaanyi. (Zab. 122:1; 1 Kol. 14:26) Ate era abakadde mu kibiina balina kinene kye bayinza okukola okuzzaamu bakkiriza bannaabwe ng’abo amaanyi. Wanda, ayogeddwako waggulu agamba nti, “Abakadde baatufaako nnyo.”\nBakubirize okunyweza enkolagana yaabwe ne Katonda nga basaba, nga beesomesa, era nga bafumiitiriza. (Yak. 4:8)\nWadde nga Yakuwa ye muyinza w’ebintu byonna era ng’abeera mu ggulu, afaayo ku abo ‘abalina omwoyo ogumenyese era abassa ekitiibwa mu kigambo kye.’ Yamba oyo eyagattululwa ekyo okukimanya, era muyambe okukiraba nti asobola okunyweza enkolagana ye ne Katonda okuyitira mu kusaba n’okwesomesa Bayibuli.—Is. 66:2, NW.\nKola enteekateeka okubuulirako nabo oba okutegekerako awamu nabo enkuŋŋaana.\nEkyo kijja kubayamba okuddamu amaanyi. Marta, eyayamba mwannyinaffe eyali aweddemu amaanyi oluvannyuma lw’okugattululwa mu bufumbo, agamba nti: “Nnateranga okubuulirako awamu naye. Tweteerangawo ebiruubirirwa era ne tufuba okubituukako. Ekyo kyatuleeteranga essanyu lingi. Ebiseera ebimu twategekeranga wamu enkuŋŋaana era oluvannyuma ne tutegekayo n’eky’okulya.”


Bukedde Online - Ekitongole ky'omusolo kimezze Bobi Wine mu gw'emmotoka, looya we abigaanyi\nEkitongole ky'omusolo kimezze Bobi Wine mu gw'emmotoka, looya we abigaanyi\nEKITONGOLE ekisolooza omusolo ekya URA kimezze Robert Kyagulanyi ( Bobi Wine) mu musango gw'emmotoka ye etayitamu masasi, Kkooti Enkulu bw'egaanyi okuyisa ekiragiro ky'ekiseera ekigaana URA okuddamu okukebera emmotoka eno.\nKkooti egambye nti yadde nga Bobi yagitegeeza nga emmotoka eno bw'emuyamba mu byentambula n'ebyobukuumi, alemeddwa okulaga nti singa emuggyibwako n'eweebwa aba URA okuddamu okugikebera ajja kukosebwa nnyo mu ngeri gavumenti gy'etasobola kumuliyirira.\nOmulamuzi Emmanuel Baguma agambye nti wadde nga tannasala musango oba nga URA erina obuyinza okuddamu okukebera emmotoka ya Bobi omulundi ogwokubiri, tasobola kuyisa kiragiro kya kiseera kigaana URA kuddamu kugikebera kubanga Bobi talaze ngeri gy'ajja kukosebwamu.\nEnsala ya kkooti kati ewadde URA omwagaanya okubowa emmotoka ya Bobi baddemu okugikebera singa aba agaanyi okugiwaayo mu ddembe kubanga tewali kiragiro kya kkooti kibagaana.\nKyokka ba looya ba Bobi nabo bategeezezza nga bwe bagenda okujulira okuwakkanya ensala ya kkooti.\nEmmotoka ya Bobi ey'ekika kya Toyota Land Cruiser V8 nnamba UBJ 667F etayitwamu masasi ezze eyogeza abantu ebigambo olw'engeri gye yatuukamu mu ggwanga n'eyita ku bakugu ba URA abasooka okugikebera nga tebategedde nti teyitwamu masasi.\nAba URA baasooka ne bakera emmotoka eno era n'egigerekera n'omusolo kyokka oluvannyuma lwa Bobi okuvaayo n'ategeeza eggwanga 'nti emmotoka teyitamu masasi, bamulagira agizeeyo bagikebere kyakyagaanyi.\nOw'emigaati alese bannamwandu 7 abatongole n'abaana bayitirivu\nNRM yeeriisizza nkuuli ku bakkansala b'abavubuka n'abakozi\nAbeebijambiya balumbye ssentebe e Mukono\nOwa siriimu togayaalirira lunyereketo okuwangaala\nLwaki omugongo gunnuma?\nEbibala bigoba embalabe


Bukedde Online - Abavubuka bawambye omuwala ne bamusobyako kirindi\nGgoolokipa Lukwago agudde mu bintu\nMabirizi addukidde mu kkooti Enkulu ku musango gw'avunaana Ssaabalamuzi...\nAbatuuze batabukidde omuserikale eyagula ettaka n'aziba ekkubo...\nAbavubuka bawambye omuwala ne bamusobyako kirindi\nOmuserikale akubye mukama we amasasi n'amutta\nSsentebe wa NRM e Lwengo afunye dipulooma\nAdded 4th March 2015\nBAJJIDDE mu mmotoka bbiri: Premeo ne Mark II nnamba UAL 241G enkola empya ne zijja nga zigobagana mpolampola, omuwala n’aziviira ng’atta ku bigere, kyokka esooka olwamuyiseeko n’eyimirira ate ey’okubiri nayo n’ekola bw’etyo, mweno mwe mwavudde omusajja eyamusise n’amusindika mu mmotoka zombi ne zis\nBAJJIDDE mu mmotoka bbiri: Premeo ne Mark II nnamba UAL 241G enkola empya ne zijja nga zigobagana mpolampola, omuwala n’aziviira ng’atta ku bigere, kyokka esooka olwamuyiseeko n’eyimirira ate ey’okubiri nayo n’ekola bw’etyo, mweno mwe mwavudde omusajja eyamusise n’amusindika mu mmotoka zombi ne zisimbula ne zigenda.\nZaasibidde mu nnyumba ey’ekikomera ebadde epangisibwa abavubuka basatu ne batandikirawo okumusobyako mu mpalo nga kwe batadde okuleekaanya leediyo, okulemesa baliraanwa okuwulira okulaajana kw’omuwala ono ow’emyaka 17.\nOluvannyuma lw’ennaku bbiri nga bamaze okwemala eggoga, baakubye pulaani y’okumusaddaaka era ne batuma owa bodaboda ejjambiya, emiguwa, ebbaafu n’akadeeya ak’okusibamu omulambo nga bamaze okuguggyamu omusaayi.\nBino byabadde Kasenyi mu kibuga ky’e Mubende ku Lwokuna. Abasajja; Brian Matovu, Taddeo Safari ne James Natama abagambibwa okuva e Kampala era nga babadde bapangisa ennyumba ez’ebbeeyi mwe babadde basinziira okukolera emirimu gyabwe be beenyigidde mu bino. Abantu abamu baategeezezza nti abantu babadde babayita basawo ba kinnansi ate abalala nga babayita basuubuzi kyokka nga bye basuubula teri abimanyi.\nAbatuuze ababeera okumpi n’ekikomera kino bagamba nti olumu babadde bawulira omuwala alaajana kyokka ate ne babuzibwabuzibwa leediyo ereekana ate nga nabo batya okuyingira mu kikomera okutegeerera ddala ekigenda mu maaso.\nBagamba nti oluvannyuma emisana, baalabye omwana ono ng’afuluma geeti ng’adduka kyokka ng’alabika munafu nnyo era wano we baamuyambidde okugenda ku poliisi. Baasigadde balimisa abasajja bano baleme kudduka okutuusa poliisi lwe yazze n’ebakwata.\nKu baakwatiddwa, Brian Matovu y’abadde yeeyita omusawo omukulu ng’ate Taddeo Safari ne James Natama nti be bakongozzi be.\nKu ssaawa emu ey’oku makya, abasajja baakiika emmotoka mu maaso gange olwo ne bansika ne banyingiza ng’abantu balaba naye ne sitaasibwa.\nBantwala mu nnyumba yaabwe ng’omu agenda ankwatakwata era olwayingira ennyumba ne batandika okunkozesa omu ku omu. Bannange kyrnguddeko si kitenda, agasajja katono ganzite era nzenna mpulira ng’ayidde omuliro oba gwe bayiiridde kaamulali, ndabika nnafunye n’obulwadde.\nMazze ennaku nga ndaanjana naye nga babeera bataddeko ebizindaalo ng’ebweru teri awulira.\nKu ssaawa envannyuma, babadde bansibidde mu kisenge olwo nga nzenna nninga anaatera okufa era nga mbalaga nti sikyategeera, kyokka nga mpulira bye boogera. Baateesa nti baleete ejjambiya n’emiguwa, ebbaafu n’akakutiya bansaddaake ng’omusaayi bagulembese.\nBaakubidde bodaboda eyaleese bye baatumizza ne bansiba. Ebyembi, omu eyalabise ng’akyayagala okunneeyambisa n’abagamba basooke balindeko okunsiba kyokka yabadde yaakansumulula ate banne ne bamuyita mu kisenge ekirala era wano we natolokedde n’empita mu ddiiro ne njolekera geeti okutuusa abazirakisa we bannyambidde.\nByekwaso w'emifumbi ebbula ly'essente lyandimusubya ez'ensi yonna\nAmasomero agatalina bisaanyizo gaggalwe\nLandiroodi atabukidde omupangisa lwa lenti: Amukasukidde ebintu ebweru ennyumba n'agibambulako amabaati\nAkakodyo k'omukazi okwebegerako lwe kafuuka ak'obulabe eri abafumbo\nMwenenye musabe Katonda atuwonye nawokeera wa COVID 19 - Bp. Ssebaggala\nMabirizi addukidde mu kkoot...\nMUNNAMATEEKA Male Mabiriizi addukidde mu kkooti enkulu mu musango gw'avunaana Ssabalamuzi Alfonse Owiny Dollo n'agisaba...\nAbatuuze batabukidde omuser...\nAbatuuze ku byalo bina okuli; Kigando, Kirumba, Sozi ne Bukaana mu ggombolola y'e Mijwala e Sembabule bali mu kutya...\nFr. Tamale aziikiddwa wakat...\nAKASEERA kakwennyamira mu bannaddiini n'abakungubazi abeetabye mu kitambiro kya mmisa ekulembedde omukolo gw'okuziika...


Ensonga lwaki olina okugula amangu ebya Ss...\nEttemu lino lyabadde mu Sserwadda Zzooni okuliraana wooteeri ya G One mu Munisipaali y'e Lubaga mu kiro ekyakeesezza Olwokuna.\nLandiroodi w'abantu bano, Richard Sserunkuuma yabagobye mu nnyumba ye n'agiggyako n'amabaati ekyabawalirizza okugisengukamu.\nOmukyala yakutte abaana n'abatwalira mwannyina omuserikale wa poliisi ayitibwa John Byarugaba asula mu nkambi ya poliisi e Naggulu.\nOluvannyuma Sharon yagenze ne yeewogomako ewa mukwano gwabwe era ng'ono muliraanwa waabwe alabe ekiddako.\nYakubidde mukama wa bba essimu n'amubuulira ekibatuuseeko eby'okubagoba mu nnyumba. Mukama wa bba bwe yazze we yabadde, ne bba yennyini n'ajja ne wabeerawo okutuula mu nsonga era mu kiseera kino, Sharon yalombojjedde mukama wa bba byonna bye bayitamu omuli bba obutabalabirira nga n'abaana tebakyasoma era n'awa n'ekirowoozo nti bwe kiba kyetaagisa, ne ppikippiki bagimuggyeko kuba tebayamba.\nBino byonna byayongedde okunyiiza bba wa Sharon abadde n'obusungu ku mutima okumala ekiseera ng'alumiriza mukazi we nti alina abasajja abalala ate kati ng'amuwulira aleeta ekirowoozo aggyibweko ppikippiki kuba tagyeyambisizza kulabirira maka ge.\nOluvannyuma lwa bino byonna, mukama wa bba wa Sharon yasiibudde n'agenda. Ne nnyini waka bano we baasisinkanye yafulumyeko wabweru okuba ne by'akima mu ffumbiro.\nMuchurezi yakozesezza akakisa kano n'abaka ekiso n'akozesa amaanyi n'avumbagira mukyala we n'amusala emimiro n'agikutula era omukazi yagezezzaako okuwoggana ekyawalirizza nnannyini waka eyabadde afulumye wabweru okudda amangu mu nju okulaba ogubadde.\nYabadde ayingira bw'ati, baayisihhanyizza ne Muchurezi ng'afuluma ng'amaze okutta mukazi we .\nMu kiseera kino nnyini waka yalayizza enduulu nga bw'ategeeza abantu nti oyo adduka asse omuntu. Muchurezi baamutaayizza ne bamukwata ne bamukuba ebitagambika.\nOmusawo gwe baasanzeeyo, yasumuludde Sharon ekigoye mu bulago kyokka olwamutunuddeko n'ategeeza abaabadde bamututte nti bamwongereyo yabadde tajja kumusobola era amangu ago n'aggalawo eddwaaliro lye.\nPoliisi bwe yazze abaserikale ne bakizuula nti Sharon yabadde afudde kwe kussa omulambo ku kabangali okwabadde bba gwe baabadde bamaze okukwata ne babatwala e Mulago kubanga omusajja ono yabadde akubiddwa bubi nnyo ng'ali mu mbeera mbi.\nOmu ku bapangisa ku nnyumba y'emu abafumbo bano kwe b'abadde basula, Sarah Nabaggala agamba nti abantu bano babadde bamaze wiiki nnamba nga bali mu kulwanagana nga buli omu alumiriza munne okubaako ebikyamu by'akola.\nOno eyasangiddwa ku kitanda e Mulago poliisi gyemukuumira nga bw'ajjanjabibwa, yategeezezza nti ekikolwa kino yakikozesezza busungu olwa mukazi we okumujooga ekisusse ng'abadde n'omusajja buli kiseera amukubira essimu ng'ali awaka.\nYalumirizza mukyala we nti kirabika alina bye yamukola kubanga naye abaddenga agezaako okubaako n'abakazi ab'ebbali b'aganza yeesasuze kyokka ng'amaanyi g'ekisajja gamubula nga bino .byonna byamuyitiriddeko ne yeesanga ng'akoze ekikolwa kino.\nku bugenyi gw'alinamu abaana\nbana, n'amusala obulago n'amutta\nya G One mu Munisipaali y'e\nLandiroodi w'abantu bano,\nmu nnyumba ye n'agiggyako\nn'amabaati ekyabawalirizza okugisengukamu.\nn'abatwalira mwannyina omuserikale\ngwabwe era ng'ono muliraanwa\neby'okubagoba mu nnyumba.\nn'ajja ne wabeerawo okutuula\nn'abaana tebakyasoma era n'awa\nn'ekirowoozo nti bwe kiba kyetaagisa,\nn'obusungu ku mutima okumala\nekiseera ng'alumiriza mukazi we\nng'amuwulira aleeta ekirowoozo\nn'agenda. Ne nnyini waka\nwabweru okuba ne by'akima\nkano n'abaka ekiso n'akozesa\namaanyi n'avumbagira mukyala\nwe n'amusala emimiro n'agikutula\nYabadde ayingira bw'ati,\nng'afuluma ng'amaze okutta\nnga bw'ategeeza abantu nti oyo\nn'ategeeza abaabadde bamututte\nn'aggalawo eddwaaliro lye.\nbubi nnyo ng'ali mu mbeera mbi.\ny'emu abafumbo bano kwe\nb'abadde basula, Sarah Nabaggala


Balam ayogedde ku nsisinkano ya Kenzo ne Pulezidenti Museveni\nABAPOLIISI abavunaanibwa ku bya Maria Nagirinya beefuulidde bakama baabwe ne babaanika. Bino byaddiridde ssentebe wa kkooti eno Dennis Odongpiny okugoba abaamawulire mu kkooti ng'ategeeza nga bwe yafunye ebiragiro nti omutendera gwe baliko tebeetaagamu baamawulire.\nEnsonda mu kkooti ya poliisi eno etuula e Naggulu zaategeezezza nti abaserikale abavunaanibwa bannyonnyodde nga bwe babalanga obwemage kubanga kkamera za poliisi y'e Nateete ze basinziirako okubavunaana, Pulezidenti Yoweri Museveni bwe yamala okuzitongoza, abamu ku bakama baabwe baakomawo ne basiba ekisenge we zaateekebwa.\nBaasalawo ekifo ekyo okukikozesa nga batendekerawo abaserikale ab'okuddukanya ebifo byonna mu poliisi kkamera gye zaateekebwa era bwe bamaliriza okubatendeka ng'ekifo ekyo bakisiba.\nBaagambye nti Nagirinya ne Kitayimbwa bwe baawambibwa nga August 28, 2019 enkeera nga August, 29, 2019 bakama baabwe bano abavunaanyizibwa ku kkamera bajja olwo ne balyoka babakwasa ebisumuluzo by'ekifo kino mu butongole.\nWano we baasinzidde okutegeeza nti tebasobola kubavunaana musango guno ate nga mu kiseera we baawambira n'okutta Nagirinya ne Kitayimbwa, ekifo tekyali mu mikono gyabwe kubanga kyali kisibe nga n'ebisumuluzo si be babirina.\nBaayongeddeko nti mu poliisi waliwo ekitongole ekivunaanyizibwa ku bantu ababeera bawambiddwa olwo ne balumiriza nti Nagirinya ne Kitayimbwa bwe baawambibwa baategeeza ekitongole kino ku nsonga zino kyokka tewali muserikale n'omu okuva mu kitongole kino avunaanibwa wabula bavunaana bo abaakola omulimu gwabwe bwe baategeeza ekitongole ku kuwambibwa kuno.\nBaagambye nti Nagirinya ne Kitayimbwa bwe baawambibwa waliwo bakama baabwe ab'enjawulo be baategeeza kunsonga zino kyokka ne watabaawo kye bakola. Baategeezezza nti bo bafuuse ssaddaaka nga babateekako emisango gino okwagala okusanyusa Pulezidenti Museveni.\nYayongeddeko nti waliwo bakama be abeemulugunyizza nga bagamba nti waliwo omukutu gw'amawulire ogwateeka ebigenda mu kkooti eno obutereevu ku ttivvi ate bo nga tebakyagala.\nKkooti eno yayongezeddwaayo okutuusa olwaleero. Abaserikale abavunaanibwa bali 8 nga kuliko akulira poliisi y'e Natete ASP Mohammed Byansi, ASP Andrew Nizeyimana, ASP Allan Okello, D/AIP Sunday Baguma, CPL Samuel Owona, D/CPL Reuben Kibikwamu, PC Joshua Basaliza ne PC Deo Kitutu\nNantume atutte ekitanda n'akagaali ku siteegi n'acamula abadigize


Aba DP e Mukono batongozza enteekateeka z’okuwandiisa...\nOmwana ow’emyaka 11 eyabula mu ngeri etaategeerekeka n’aleka bakadde be mu maziga azuuliddwa mu ggwanga lya Kenya.\nRoninda Rachael ng’abadde agenze mu kibiina kyamukaaga ku ssomero lya Kamaanya Primary School e Bunnamwaya yazuulidddwa ku Lwokubiri lwa wiiki eno nga mu kiseera kino akuumirwa ku poliisi y’e Rwanda k mu Kenya.\nNnyina Irene Babirye, omutuuze ku kyalo Buyinja e Nyanama mu ggombolola y’e Lubaga mu Kampala mu kiseera kino ali mu kusattira olw’obutaba na nsimbi z’agamba nti yeetaaga okuba nazo okusobola okununula omwana we ono okuva e Kenya.\n”Omwana wange alabika waliwo abaali bamubbye nga bamututte kyokka bwe baalemereddwa kwe kumusuula eyo n’alondebwa poliisi. Simanyi kye nnyinza kukola kubanga aba poliisi y’e Rwanda nga bayita ku ssimu 254 724 485 109 be bankubidde essimu ku Mmande ne bantegeeza nga bwe balonze omwana omuwala ng’agamba nti, nze nnyina era ye yabawadde ennamba ya ssimu yange.\nNabategeezezza nti, omwana wange yabadde yambulako era kwe kubasaba bambuulire ebimukwatako kubanga n’owange yabula kyokka ne bantegeeza nti, nnina kusooka kugenda bakakase oba nga ddala nze nnyina olwo balyoke bamumpe.\nMu kiseera kino nnina essuubi nti, oyo ayinza okuba nga ye mwana wange kyokka nneeraliikirira kubanga ssente ezinneetaagisa okugenda sizirina ng’okuva ku Mmande nzinoonya nsobole okugenda naye zikyagaanye okuwera.\nNgezezzaako okuddamu okutuukirira poliisi y’e Nyanama gye naloopa okubula kw’omwana wange ku Ref.SD 03 29 01 2020 nabo bantutte ku poliisi e Katwe ng’eno bang’ambye nti, nneetaaga ssente ezintwala era bo beetegefu okumpa omupoliisi gwe nnaagenda naye e Kenya tusobole okuggyayo omwana wange.\nRoninda yabula ku Lwakubiri lwa wiiki nga January 28/2020 ku ssaawa nga nnya ez’ekiro bwe yali ne nnyina awaka e Nyanama nga bakola emirimu gy’awaka.\nRoninda yali ayoza bintu mu ffumbiro okumpi ku lusebenju lw’ennyumba era amangu ng’abimaze yasiimuula we yali ayoleza ebintu amazzi n’agateeka mu bbaketi.\nNayingira mu nju okunona ssimu yange kyokka nagenda okudda wabweru ng’omwana abuze era ne ntandikirawo omuyiggo okutuusa lwe nafunye essimu okuva e Kenya ku Mmande ewedde.\nSsinga nfuna ssente z’entambula ey’abantu waakiri babiri n’entonotono ze simanyi muwendo eziyinza okwetaagisa nja kuba nnyambiddwa,” Babirye byeyagambye.\nBasudde ebintu by’omugagga ebweru nnyina n'akuba omulanga\nOw’emyaka 5 eyabbibwa bamuzudde


Bukedde Online - Famire ya Nkoyoyo esazeewo emalirize bye yaleka atandiseeko\nFamire ya Nkoyoyo esazeewo emalirize bye yaleka atandiseeko\nAbaChina balaajanidde Museveni ku bafere...\nEntambula y’emmeeri ya MV Kalangala ekyuse...\nAdded 27th December 2018\nAbooluganda lw’omugenzi Ssaabalabirizi Mpalanyi Nkoyoyo nga bakulembeddwaamu Damalie Nkoyooyo baakutuukiriza ezimu ku zaali entegeka ze nga bali mu keetalo ak’okutegeka omukolo ogw’okumanyagana, n’okwaniriza baganda baabwe be yaleka azudde okuva e Masaka - Kyotera, bazzukulu ba Musa Masiini.\nEnnyumba empya nga bw'efaanana. Mu katono ye mugenzi Nkoyoyo\nYagambye nti okubaaniriza ku mbuga ya jjajjaabwe Erisa Wamala Nkoyoyo Kagiri e Matale, ye yali emu ku nteekateeka ez’amaanyi ze yali atandise okuteekamu amaanyi basobole okwegatta n’okukolaganira awamu ngabooluganda oluvannyuma lw’okumala ebbanga ng’abanoonya.\n“ Kino tukikoze okutuukiriza n’okumaliriza obweyamo bwa muganda waffe omugenzi Mpalanyi Nkoyoyo obw’okuzza bannyinaffe ne baganda baffe abaali baazaawa. Omukolo guno yaguleka mu nteekateeka era yali agwesunze wabula obulwadde tebwamusobozesa era tukkiriza nti kino bwe kinaggwa omwoyo gwe gunaawummula mirembe.” Damalie Nkoyoyo bwe yagambye.\nYategeezezza nga bwe bakoze ekisoboka okuzza obuggya ennyumba eyali ey’omugenzi Kagiri eyali azaala Mpalanyi Nkoyoyo era nga bwe kyali mu ntegeka ze olw’abaganda baabwe abaali bagenda okwanjulwa mu kika.\nYe Erisa Kiwala Nkoyoyo yagambye nti, kya makulu okumanyagana olw’ensonga nti kisobozesa abantu ab’enjawulo okwetegeera nti basibuka mu lulyo lumu, n’okuteekawo omukwano ogw’abooluganda okubaako eky’amakulu ekirabika kye mukola kubanga ensibuko y’obugagga ye famire yo.\n“Ensi okutabanguka mu ngeri etategeerekeka okulaba ng’ ab’ekika ekimu bafumbiriganwa, byonna biva ku butamanyagana noolwekyo ensonga y’okumanyagana nkulu mu b’ekika okwewonya amawemukirano ag’engeri ng’eyo.\nOmukolo guno gwakubaawo nga December 29 2018 ku mbuga y’omugenzi Ssaabalabirizi Nkoyoyo gy’asibuka e Matale.\nDr. Livingstone Nkoyoyo\nMayinja ayogedde ku by'okufuna ssente alwanyise Bobi Wine: 'Ababyogera bannyonoonera linnya'\nAweze okukuba akulira poliisi\nEkyabadde mu kwanjula kwa muwala wa Seroma\nAbasiraamu basanyufu ku kabineeti empya


4. AN – Nisa (Abakyala) | OPENMAKTABA\nHome » 4. AN – Nisa (Abakyala)\n8. Al – Anfal (Eminyago)\n4. ESSULA : AN-NISA ‘ABAKYALA’.\nYakkira Madiina, Erina Aya 176\n1. Abange mmwe abakkiriza, mutye Mukama Katonda Omulezi wammwe oyo eyabatonda nga abajja mu muntu omu. olwo n’amutondamu mukyala we era n’asaasaanya nga ajja mu bombi abasajja bangi n’abakyala. Kale mutye Katonda oyo gwemusabisa gattako abeŋŋanda. Mazima Katonda ebibakwaatako byonna ye Mulondoozi wabyo.\n2. Era muwe ba mulekwa emmaali yabwe. Era temuwanyisa ekibi mu kirungi. Era temulya emmaali yabwe nga muyita mu kugitabiikiriza ku mmaali yammwe. Ogwo mazima guba musango munene.\n3. Bwemuba mutidde obutasobola kwenkanyankanya mu bamulekwa, kale muwayire abo ababa babalabikidde obulungi abamu ku bakyala abalala; nga babiri oba basatu oba bana. Era bwemuba mutidde obutenkanyankanya, abeere omu yekka, oba abo begirinako obufuzi emikono gyammwe egyaddyo. Ekyo kyekyokumwanjo ekibatangira okwekubiira.\n4. Era muwe abakyala omutwalo gwabwe ogubasasula nga ky’ekirabo kyabwe eky’obwebange, naye bweguba gulungiye gyemuli omutima, kwekyo kyonna ekigutoolebwako, mukirye nga muli basanyufu temwekengera.\n5. Era temuwa abalina obunafu mu kutegeera emmaali yammwe eyo Katonda gye yabakwasa okuba abayima bayo, naye mubagabirire eby’okulya ebiva muyo era mubambaze era mu bagambe ebigambo ebirungi.\n6. Era mugezese ba mulekwa okutuusa lwe batuuka okuba abafumbo. Kale bwe mubalabamu okukakata mu bwenkamunkamu mubaddize emmaali yabwe, era temugiriisa obudiibuuzi n’okwanguyiriza okugimalawo baleme kugisangawo nga bakuze. Kale oyo abeera omugagga agyongeremu bwongezi era oyo abeera omwavu akosesaako mungeri ennungi. Naye bwemuba mubaddizza emmaali yabwe muteekeewo abanaabawaako obujulizi, era Katonda amala bumazi okuba nga ye Mubalirizi.\n7. Abasajja bafuna omugabo kwebyo bye balese abazadde bombi n’abeŋŋanda, n’abakyala bafuna omugabo kwebyo bye balese abazadde bombi n’abeŋŋanda, kwebyo byonna byebalese ka bibeere bitono oba bingi. Ogwo nga gwe mugabo omugereke. 8. Era bwe baba babaddewo mu kugabanya eby’obusika, ab’eŋŋanda ne ba mulekwa n’abanaku mu bagabireko ekintu kyonna mubyo, era mubagambe ebigambo ebirungi.\n9. Kale batye nnyo abo ababa nti ssinga bbo bennyini be baleseewo emabega wabwe abazzukulu abatanneesobola beeraliikirira nnyo embera yabwe gyebabaleseemu. Kale batye Katonda era boogere ebigambo by’obuvunanyizibwa.\n10. Mazima abo abalya emmaali ya bamulekwa mu bulyazamanyi mazima ogwo muliro gwennyini gwebassa mu mbuto zabwe. Era baakuyingira nnabbambula.\n11. Katonda abalaamira eby’obusika by’abaana bammwe. Omulenzi atwala omugabo ogwenkana egy’abawala babiri. Bonna bwe baba bawala, nga babiri n’okusingawo batwala bibiri bya kusatu kwebyo bye yaleka. Bwaba omuwala omu, atwala kimu kya kubiri. Olwo bazadde be bombi, buli omu atwala kimu kya mukaaga kwebyo bye yaleka, bwaba yalina omwana. Kyokka bwaba teyalina mwana, nga bazadde be bombi be bamusikidde, olwo maama we atwala kimu kya kusatu. Ate bwaba yalina ab’oluganda olwo maama we atwala kimu kya mukaaga nga mu maze kuggibwamu kiraamo kye yalaama oba ebbanja. Bazadde bammwe n’abaana bammwe temumanyi ani mubo asinga okuba ku mwanjo gyemuli mu migaso. Ogwo gwe mugabo ogugerekeddwa oguva ewa Katonda. Mazima Katonda ye Mumanyi Kalimagezi.\n12. Era mutwala kimu kya kubiri kwebyo bye balese bakyala bammwe bwe baba tebalina mwana. Naye bwebaba balese omwana mwe mutwala kimu kyakuna kwebyo byebalese nga mumaze kuggibwamu kiraamo kye yalaama oba ebbanja. Ate bannamwandu bafuna kimu kyakuna kwebyo bye mulese bwe muba temubadde na mwana. Naye bwe muba mulina omwana, bbo batwala kimu kya munaana kwebyo bye mulese, nga mumaze kuggibwamu kiraamo kye mwalaama oba ebbanja. Ate bwekiba nti omusajja asikirwa musulube, oba omukyala (asikirwa omusulube) nga alese mwannyina omubbeere, oba mugandawe (omubbeere), buli omu ku bombi atwala kimu kya mukaaga. Bwe baba bangi okusukka ku babiri, olwo (bonna) beegattira ku kimu kya kusatu, nga mumaze kuggibwamu kiraamo ekyalaamibwa oba ebbanja nga ssi bikyamu. Ekyo kye kiraamo ekikakasiddwa ekiva ewa Katonda. Era Katonda ye Mumanyi Oweekisa.\n13. Ago ge mateeka ga Katonda n’omubaka we. Era oyo yenna agondera Katonda n,Omubakawe amuyingiza ejjana ekulukutiramu wansi wayo emigga, ba kubeera omwo lubeerera. Kale okwo kwe kuganyulwa okuyitirivu.\n14. Era oyo ajeemera Katonda n’Omubaka we era n’asukka ensalo ze, amuyingiza omuliro ogw’okubeeramu olubeerera. Era atuusibwako ekibonerezo ekimuweebuuza\n15. Kale abo abakola eby’obukaba nga be bamu ku bakyala bammwe, mu baleetere ababawaako obujulizi nga bali bana abava mu mmwe. Bwe baba bawadde obujulizi, olwo nga (abakyala) mu basibira mu mayumba okutuusa okufa lwe kubatuukako oba ssi ekyo nga Katonda abateerawo oluwenda olulala.\n16. Ate abo ababikola nga be bamu ku basajja bannammwe nga babiri, mubayise bubi. Bwebaba benenyezza nebalongosa emirimu, mu baveeko bombi (mukomye awo okubayisa obubi). Mazima Katonda ye yenenyezebwa Ow’okusaasira okwenjawulo.\n17. Mazima okwenenya okwannamaddala okubalibwa ewa Katonda kwekwabo abakola ekibi nga tebamanyi ate nebenenyezaawo mangu nnyo. Kale abo Katonda akkiriza okwenenya kwabwe, era nekiba nti Katonda ye Mumanyi Kalimagezi.\n18. Naye okutabalibwa nti kwenenya okwannamaddala kwekwabo abakola ebibi okutuusa lw’atuukira ddala omu kubo okufa n’alyoka agamba nti: ‘Mazima nneenenyezza kaakano!’ newankubadde abo abafa nga balemedde mu bujeemu. Abo twabategekera ekibonerezo ekiruma.\n19. Abange mwe abakkiriza, temukkirizibwa kusikira bakyala lwampaka. Era temubapaatiikako “nkusibidde awo’ kiryoke kibasobozese okutwala ebimu kwebyo bye mwabawa, okujjako nga bakoze eby’obukaba ebiriko obujulizi. Muwangale nabo mungeri ennungi kyokka bwe muba mubatamiddwa, kale oba olyawo ne mutamwa ekintu ate Katonda mwakusise ebirungi nfafa.\n20. Bwe muba mwagadde okussa omukyala mukifo ky’omukyala omulala era nga mwawa omu kubo amakula temugajjaako kintu kyonna ne mukitwala. Abaffe mwagala kugatwazisa bulimba n’obukuusa obw’enkukunala?\n21. Ye mugatwala mutya, nga mazima omu kummwe yamala dda okumalirayo munne omukwano, era nga abakyala baabakozesa dda endagaano ennywevu?\n22. Era temugeza okuwasa abo abakyala bakitammwe be baawasaako, nga ojjeeko enkola eyaliwo needibizibwa. Mazima obwo bwali bukaba era mantambutambu era nga lya kivve ekkubo eryo.\n23. Baba baamuziro gyemuli ba maama bammwe ne bawala bammwe ne bannyinammwe neba ssengammwe ne baganda ba bamaama bammwe ne bawala ba mugandawo ne bawala ba mwannyoko ne bannyammwe abo abaabayonsa ne bannyinammwe mu kuyonsebwa neba maama ba bakyala bammwe ne bawala bammwe abajjanannyina, abo ababeera mu bisenge byammwe, nga baazaalibwa bakyala bammwe, abo be mwegatta nabo. Naye bwemuba temwegatta nabo tewabaawo musango gwe mufuna. Era (ba muziro gye muli) abakyala ba batabani bammwe abo abasibuka mu migongo gyammwe, era n’okugattika abakyala ab’oluganda ababiri, nga ojjeeko enkola eyaliwo n’edibizibwa. Mazima Katonda naaba nga ye Musonyiyi Ow’okusaasira okw’enjawulo.\n24. N’abakyala abafumbo (ba muziro gyemuli) nga ojjeeko abo begifuga emikono gyammwe egyaddyo. Ago ge mateeka ga Katonda g’abakakasaako. Kyokka mukkirizibwa abo bonna abali emabega wabo. Mulina okwesiimira nga muwaayo emmaali yammwe, abakyala abakkakkamu nga ssi ba malaaya. Kale abo be musazeewo okweyagala nabo mu bufumbo mu basasule omutwalo gwabwe ogubawasa, eryo nga ly’etteeka eririna okutuukirizibwa. Kyokka ssi kibi gyemuli okuba ne byemutegeeraganako ebirala nga eky’etteeka kiwedde. Mazima Katonda naaba nga ye Mumanyi Kalimagezi.\n25. Era oyo yenna mummwe alemererwa okusasula omutwalo ogw’okuwasa abaana ba boobo abakkakkamu abakkiriza, kale asiime ku bazaana abo abafugibwa emikono gyammwe egyaddyo nga bakkiriza. Kale Katonda yasinga okumanya enzikiriza yammwe okusinga mwe bwemumanyi abamu kummwe. Kale mubawase olw’okukkiriza kwa bantu babwe (abalina obuyinza okubafumbiza) era mubasasule omutwalo gwabwe ogubawasa mungeri ennungi. Bateekwa kuba bazaana bakkakkamu nga ssi bamalaaya oba abo abatwalira amaaso mungalo. Bwebaba bafunye obufumbo obutuufu, ate nebava awo nebakola eby’obukaba olwo babonerezebwa ekibonerezo ekisalira mu makkati g’ekyo ekyaliweereddwa omukyala omwana wa boobo (ssinga ye yakola eby’obukaba). Eyo y’enkola egobererwa oyo eyeewaze okugwa munsobi mummwe. Naye bwemusalawo okugumiikiriza (Nemutawasa bazaana) kyekisinga obulungi gye muli. Era Katonda ye Musonyiyi Ow’okusaasira okw’enjawulo.\n26. Katonda ayagala okubannyonnyola era abaluŋŋamya mu mpisa z’abo abaabakulembera, era akkiriza okwenenya kwammwe. Era Katonda ye Mumanyi Kalimagezi.\n27. era Katonda kyayagala kwekukkiriza okwenenya kwammwe. Ate nga kyebaagala abo abagoberera obwagazi obwamalala kwekuba nga mwekubiira olwekubiira olunene.\n28. Katonda ayagala kubateewuluza. Era omuntu yatondebwa nga munafu.\n29. Abange mmwe abakkiriza temulya emaali yammwe olw’ensonga eziri wakati mummwe nga mmweyambisa obukuusa, okujjako ng’ebadde ya busuubuzi mmwe gye mutegeeraganyeko mu kwesiimira. Era temwettiŋŋana mwekka na mwekka. Mazima Katonda gyemuli ye w’okusaasira okwenjawulo.\n30. Oyo yenna akola ekyo obw’empalana n’obulyazamannyi tujja ku musonseka mu muliro, era ekyo ku Katonda kyangu.\n31. Ssinga mwewala agasango agannaggomola ago ge muziyizibwa, tuba tubateewuluzaako ensobi zammwe era netubayingiza mu kifo ky’ekitiibwa.\n32. Era temwegomba ebirungi ebyo Katonda bye yagemulira abamu mummwe n’abissaamu enkizo okusinga eby’abalala. Abasajja omugabo bagufuna kwebyo byebaakola olubereberye n’abakyala omugabo bagufuna kwebyo byebaakola olubereberye. Era Katonda mumusabe ebimu kubirungi bye. Mazima Katonda buli kintu ye Mumanyi wakyo.\n33. Kale buli omu twamuteerawo abasika abasiŋŋana mu madaala, nga be basikira ebyo byebalese abazadde bombi n’abeŋŋanda. N’abo be mwatta nabo omukago mubawe omugabo gwabwe (olw’okukuuma endagaano y’omukago). Mazima Katonda buli kintu ye Mujulizi wakyo.\n34. Abaami be bayima b’abakyala, ekyo kisinziira ku birungi ebimu Katonda bye yassaamu enkizo n’abigabira abamu ku bannaabwe, era n’olwebyo bye basasula nga bajja mu mmaali yabwe (abaami). Abakyala balina kubeera balongofu, bagonvu, bakuumi ba byama olw’ebyo (eby’obuvunanyizibwa) Katonda bye yabakuumisa. Kyokka abo bemweraliikirira okuba ab’amawaggali mubabuulirire, bwe mumala mubasenguke mu kumanya nabo omukwano, bwe mumala mubakube. Naye bwebaba babagondedde mukomye okubakijjanya nga mukozesa oluwenda lwonna. Mazima Katonda ye Waawaggulu Omusukkirivu obunene.\n35. Bwemuba mutidde embera yabwe okusajjuka n’eyabulukuka wakati wabwe, kale musindike omutawuluzi omu nga ava kuludda lw’omwami, n’omutawuluzi omulala nga ava kuludda lw’omukyala. Ssinga bombi baluubirira kulongosa, Katonda aba agatta embera yabwe bombi nebassa kimu. Mazima Katonda naaba nga Mumanyi Kakensa.\n36. Era musinze Allah, Katonda asinzibwa, era temumugattikako mu ku musinza kintu kirala. Ate abazadde bombi mu bayise bulungi n’abeŋŋanda ne bamulekwa n’abanaku n’ow’omuliraano gwolinako oluganda n’ow’omuliraano ow’ebbali n’ow’omukwano akuli kulusegere (akuli ku lubiriizi) n’omutambuze n’abo begifuga emikono gyammwe egyaddyo. Mazima Katonda tayagala oyo yenna eyekuluntaza omwewaanyi.\n37. Bebo abakodowala era abalagila abantu okukola obukodo era nebakweka ebyo Katonda bye yabawa ebimu ku birungi bye. Kale twategekera abajeemu ekibonerezo ekiweebuuza.\n38. Ate abo abawaayo emmaali yabwe olwa ‘bandabe’ era nebatakkiriza Katonda wadde olunaku lw’enkomerero. Kale oyo yenna Ssitaani gwebeera nga ye mukwano gwe ogwomunda, ogwo guba mukwano mubi gweyeeteereddewo ogwomunda.\n39. Ye kiki kyebafiirwa ssinga bakkiriza Katonda n’olunaku lw’enkomerero era ne bawaayo ebimu kwebyo Katonda bye yabagabira. Kale Katonda abo bonna ye Mumanyi wabwe.\n40. Mazima Katonda talyazamanya mulimu gwonna guzitowa nga kanyikuuli. Ate bweguba omulungi agussaamu ennyongeza, era agaba nga ajja mu mawanika ge empeera empitirivu obunene.\n41. Kale kiriba kitya, bwetuba buli mulembe tujjeeyo omujulizi era nawe netukuleeta nga abo bonna abawaako obujulizi?\n42. Olunaku olwo balyegomba abo abaajeema era abataagondera mubaka, ssinga baseeteezebwa ensi. Era tebalikweka Katonda kigambo kyonna.\n43. Abange mmwe abakkiriza, temwesembereza okusaala nga muli batamiivu okutuusa lwe munaddamu okutegeera byemwogera. N’okukwesembereza nga muwunya ensonyi, nga ojjeeko oyo atambula ngayitawo buyisi, okutuusa lwe mumala okunaaba omubiri. Naye singa mubadde balwadde, oba okuba nga musisinkanye abakyala mu kyama, kyokka ne mubulwa amazzi, kale mwetukuzise ettaka eriyonjo. Musiige ebyenyi byammwe n’emikono gyammwe. Mazima Katonda yoyo atanonooza nsobi, Omusonyiyi.\n44. Mwalabye mutya abo abaweebwa omugabo nga gujjibwa mu kitabo engeri gye bagula obubuze era nga babaagaliza okuwuguka nga muva ku kkubo?\n45. Kale Katonda yasinga okumanya abalabe bammwe, era Katonda yeemalirira mu bukuumi, era Katonda yeemalirira mu kutaasa.\n46. Abayudaaya abamu eriyo abo abawugula ebigambo nga babijja ku miramwa gyabyo era nebagamba nti: ‘Tuwulidde naye tetukkirizza, ate wulira ggwe -kabulaŋŋana okuwulira- era tulondoole’, nga bakyamya amakulu amatuufu n’ennimi zabwe, n’okutyoboola eddiini. Kyokka ssinga baagamba nti: ‘Tuwulidde era tugonze ate wulira ggwe, era twekalirize!, kyalibadde kirungi gyebali era nga ky’ekisinga okulaga obwenkanya. Wabula Katonda yabakolimira olw’obujeemu bwabwe era teriiyo bakkiriza okujjako aboomunaganwa.\n47. Abange mmwe abaaweebwa ekitabo, mukkirize ekyo kyetwassa ekinyweza ekyo kyemulina, nga tetunnaba kusimbuliza bwenyi (bwammwe) webuli kati ne tubuzza enkoto, oba ssi ekyo okubakolimira nga bwe twakolimira ab’olunaku lwa Ssabbiiti. Kale nekuba nga okusalawo kwa Katonda kutuukirizibwa.\n48. Mazima Katonda tasonyiwa musango gwa kumugattako, kyokka asonyiwa ebyo ebitenkana ogwo, kwoyo gwaba ayagala. Kale oyo agattika ku Katonda, mazima aba azzizza musango gwa nnaggomola.\n49. Abaffe walaba otya abo abeebala okuba abatuukirivu emitima gyabwe? Wew’awo Katonda afuula oyo gwayagala okuba omutuukirivu, era tebalyazamanyizibwa kintu kyonna nebwekiba kyenkana akabubi akabisse kunsigo y’entende.\n50. Laba engeri gye bajweteka ku Katonda obulimba. Ate ekyo kulwakyo kyemalirira okubeera omusango omweyolefu.\n51. Abaffe walaba otya abo abaaweebwa omugabo nga gujjibwa mu kitabo, abakkiririza mu ddogo ne Ssitaani, era nga bategeeza abaajeema nti: ‘Bano baleebya abakkiriza mu kukwata ekkubo ly’obuluŋŋamu.\n52. Abo bebo Katonda be yakolimira. Era oyo Katonda gwakolimira toyinza kusangayo wa ku muyamba.\n53. Nnandiki balinayo omugabo gw’obwakabaka? Olwo bwekiba kityo, tebasobola kugabira bantu ne bwekaba kakuta akabikka ku muwula gw’emmwanyi.\n54. Nnandiki bakolera bantu nsalwa olw’ebyo Katonda bye yabawa nga abijja ku birungi bye ebimu. Mazima twawa ezzadde lya Ibrahim ekitabo n’amagezi g’obwa Nnabbi, era netubawa obwa Kabaka obunene.\n55.Kale abamu kubo baamukkiriza era abamu kubo baamuwakanya. Era kimala bumazi okuba nti Ggeyeena ye Ssemwokya.\n56. Mazima abo abaawakanya amateeka gaffe, tulina kubasonseka mu muliro. Nga buli lwegiba gisiridde emibiri gyabwe, tubawanyisizaamu emibiri emirala, basobole okuloza ku kibonerezo. Mazima Katonda naaba nga ye Luwangula Kalimagezi.\n57. Ate abo abakkiriza era abaakola ebirungi, tujja kubayingiza Ejjana ekulukutiramu wansi wayo emigga, baakusiisira omwo lubeerera, baagemulirwa muyo abafumbo abatukuvu, nga tubayingiza ebittuluze ebinnyikivu.\n58. Mazima Katonda abalagira okutuusa obwesigwa eri bannyini bwo. Era bwe muba mutawuludde wakati wa bantu mulina okutuukiriza obwenkanya. Mazima Katonda ye Nnyini mukisa omujjuvu ogutuukiridde ogwo gweyeyambisa okubabuulirira. Mazima Katonda naaba nga ye Muwulizi Omulabi.\n59. Abange mmwe abakkiriza mugondere Katonda era mugondere omubaka, n’abakulembeze mummwe. Bwe wabaawo ekintu kye mutategeraganyeko, mulina kukizza ku bulamuzi bwa Katonda n’omubaka, bwe muba mukkiriza Katonda n’olunaku lw’enkomerero. Ekyo ky’ekisinga obulungi era bwe bwesiguliro obusinga obulungi.\n60. Olaba otya abo abeetuminkiriza mbu bakkiriza ebyo ebyakussibwako n’ebyo ebyassibwa olubereberye lwo kyokka nga bettanira na kwelamuzisa Ssitaani (mu kutawulula enkayana zabwe) sso nga baalagirwa okugijeemera, era nga Ssitaani yesunga okubabuza olubuza olw’okuzaawa.\n61. Bwe baba bayitiddwa nti: ‘Mujje tudde eri ekyo Katonda kyeyassa era tudde eri omubaka!’ welolera abannanfusi engeri gye beemalayo okutangira abantu abajja gyoli olutangira.\n62. Naye butya, bwe baba batuukiddwako omutawaana ogusinzira kwebyo bye gyakulembeza okukola emikono gyabwe, olwo ate beeyiwa gyoli nga balayira Katonda nti: ‘Teriiyo kyetwagenderera kirala okujjako okulongosa na kutuusa bakaayana kuntegeeragana.\n63. Abo bebo Katonda baamanyi byonna ebiri mu mitima gyabwe. Kale ggwe baveeko, kyokka babuulirire, era obagambe nga otuusiza ddala ku mmeeme zabwe, ebigambo ebimatiza.\n64. Kale tetutumangayo mubaka yenna okujjako nga alina okugonderwa olw’obuyinza bwa Katonda. Naye ssinga mazima awo we baalyazamanyiriza emyoyo gyabwe, bajja gyoli era nebeegayirira Katonda okubasonyiwa, era ne Nnabbi neyewaayo okubawanjagirako, (ewa Katonda) okubasonyiwa, Katonda baalimusanze nga ye Mwenenyezebwa Ow’okusaasira okw’enjawulo.\n65. Naye ekyo kafuuwe, Aga Mukama Katonda Omulezi wo, tebakakasibwa kuba bakkiriza okutuusa lwe banaakufuula omutawuluzi w’ensonga zonna zebatategeeraganako. Ekyo nga kiwedde baleme kufuna mumyoyo gyabwe ngeri yonna gye batoma kwekyo kyoba asazeewo, era babe nga bewaayo mu kukugondera olwewaayo lwonna.\n66. Naye ssinga twabasalirawo eky’okubalagira nti: ‘Mwettiŋŋane mmwe mwennyini, oba ssi ekyo muve mu mayumba gammwe!’, tewaalibaddeyo bakituukiriza okujjako abatono ennyo mubo. Ate ssinga mazima baatuukiriza ebyo ebibabuulirirwa kye kyalisinze obulungi gye bali era kyekyalibadde n’enkizo mu kubanyweza\n67. Olwo naffe lwalibatuusizzaako nga tujja mu mawanika gaffe empeera empitirivu.\n68. Era twalibaluŋŋamizza ekkubo eggolokofu.\n69. Kale oyo agondera Katonda n’omubaka nga bebo abali awamu naabo Katonda be yagemulira ebyengera, okugeza ba Nnabbi, ne bannakinku mu kukakasa amazima n’abajulizi n’abalongosa emirimu gyabwe. Kale abo be basingayo obulungi okubeera nabo mu mukwano.\n70. Byebyo ebirungi ebiva ewa Katonda, era kimala bumazi okuba nga Katonda ye Mumanyi wa byonna.\n71. Abange mmwe abakkiriza, mube bulindaala, mwanguwe okugenda okwaŋŋanga omulabe nga muli mu bubinja obutonotono obweyawuddeyawudde oba mwaŋŋange omulabe nga muli kibinja kimu ekinene.\n72. Waliwo mazima gwojja okulaba omu mummwe nga takkiriza ddala kwetaba nammwe mu lutalo. Nga bwemufuna obuzibu, agamba nti: ‘nze Katonda yampa omukisa, kubanga ssaali nabo (mu lutalo) kuba nga nfirayo nga omujulizi.\n73. Ate bwemufuna ebirungi ebiva ewa Katonda, olwo agambira ddala nga yeyisa nga gwemutakolangako mukwano (nga mu musikiriza okweyuna olutalo) nti: ‘Baabuwe nga nnafiirwa nnyo! Mukadde singa nange nnali nabo ne nneenyagira eminyago emiyitirivu!’\n74. Kale balina okwewaayo okulwanirira ekkubo lya Katonda abo abaguzisa obuwangazi bw’ensi nenkomerero. Era oyo alwanirira ekkubo lya Katonda, naamala attibwa oba n’atuuka ku buwanguzi, oyo tuba tumusasula empeera empitirivu.\n75. Ye mubadde ki okwesulubabba okulwanirira ekkubo lya Katonda, oba okulwanirira abateesobola nga bebamu kubasajja n’abakyala n’abaana abo abawanjaga nti: “Ai Mukama Katonda Omulezi waffe, tusobozese okusenguka mukyalo kino ekijjudde abatuuze abakuusa, era otufunire obukuumi obuva gyoli era otufunire okutaasibwa okuva gyoli.\n76. Bonna abo abakkiriza balwanirira kkubo lya Katonda. Ate abo abaajeema, balwanirira kkubo lya Ssitaani. Kale mulwanyise mikwano gya Ssitaani. Mazima enkwe za Ssitaani ziba njabaavu.\n77. Abaffe walaba otya abo abaagambibwa nti: ‘Mutangire emikono gyammwe okulwana, era muyimirizeewo okusinza nga musaala era muweeyo Zaka!’. Kyokka bwe baakakasibwako etteeka ly’okulwana, olwo ekibinja ekimu mubo nekitanula okutya okwaŋŋanga abantu mungeri yennyini gye kityamu Katonda oba okusukkako awo okutya, era nebawanjaga nti: ‘Ai Mukama Katonda Omulezi waffe, watulanze ki okutulaalikako olutabaalo? Lwaki Ai Mukama totulindirizzaako okutuusa ekiseera ekirala ekitali kyewala?’. Ggwe bategeeze nti: ‘Emyeyagalo gy’ensi mpa wegyaga, sso nga enkomerero y’esinga obulungi, yategekerwa oyo atya Mukama, era teriiyo mu mmwe wa kulyazamanyizibwa nebwekaba akabubi akabisse kunsigo y’entende.\n78. Yonna gye mubeera kubasangayo okufa nebwemwekukuma mu nkomera ennywevu ggulugulu ezitumbidde mubwengula. Era bwebafuna ekirungi bagamba nti: ‘Kino kivudde wa Katonda.’ Ate bwebafuna ekibi bagamba nti: ‘Kino kivudde gyoli!’ Ggwe bategeeze nti: ‘Byonna biva wa Katonda’ Ye lwaki abantu abo balemererwa okutegeera ebigambo by’ensonga?\n79. Kyonna ekiba kikutuuseeko nga kyekimu ku bintu ebirungi kiba kiva wa Katonda, era kyonna ekiba kikutuuseeko nga kyekimu ku bintu ebibi kiba kivudde kuggwe wennyini. Era twakutuma eri abantu bonna nga oli mubaka. Era kimala bumazi okuba nga Katonda ekyo akijulira.\n80. Oyo agondera omubaka mazima aba agondedde Katonda. Era oyo akubayo amabega. Kale ggwe tetubakusindikangamu kubeera mukuumi wabwe.\n81. Kale bagamba nti: ‘Bugonvu bwokka! Ssonga bwe bava wooli nebagenda, ekibinja kiramba mubo kisula kikyusa, ebigambo byo nekibirekawo, nekigoberera ebikyuse. Ate nga Katonda awandiika ebyo byebasula bakyusa. Kale abo baveeko era weesigamire Katonda yekka. Kimala bumazi okuba nga Katonda ye Mwesigamirwa.\n82. Abaffe, balemeddwa okwetegereza Qur’an (Ssemusomwa) Kale ssinga yali teva wa Katonda baaligisanzeemu okwawukana kungi.\n83. Ate bweba ebatuuseeko ensonga yonna nga ya mirembe oba bweraliikirivu bagironkoma. Sso nga bwe baaligizzizza eri Omubaka n’eri abo abaakwasibwa obukulembeze mubo, baalisobodde okugyekenneenya abo abateekulula ensonga ne bazizza mu miteeko gyazo. Naye ssinga tegwali mukisa gwa Katonda gwe mulina n’obusaasizi bwe, mwenna mwaliweddewo okugoberera Ssitaani nga ojjeeko abatono.\n84. Kale weweeyo okulwanirira ekkubo lya Katonda. Obuvunayizibwa obwo bulina kutuukirizibwa ggwe wennyini. Era kubiriza abakkiriza. Oba olyawo Katonda lwanabakuuma obutatuukibwako kabi kaabali abaajeema. Naye Katonda ye Musukkirivu w’okuleeta akabi era ye Musukkirivu w’okubonereza.\n85. Oyo yenna eyeyimirira abalala olweyimirira olulungi (n’abazza ku butuukirivu) ekyo akigabanako omugabo omulungi ogukivaamu. Era oyo yenna eyeyimirira abalala olweyimirira olubi (n’abazza ku bikyamu) ekyo akigabanako omusango ogukivaamu. Era Katonda naaba nga buli kintu ye Musobozi wakyo.\n86. Era bwemuba mulamusiddwa n’ekiramuso, kale muddeemu ekiramuso ekisinga kiri obulungi oba ekikyenkana. Mazima Katonda, buli kintu ye Mubalirizi.\n87. Katonda asinzibwa ye Allah. Teriiyo kusinza kirala okujjako Yye . Awatali kuwannaanya mwenna wa kubakuŋŋaanyiza wamu okutuusa ku lunaku lw’enkomerero olutabuusibwabuusibwa. Ye avaawa oyo owaamazima okusinga Katonda mu bigambo?\n88. Ate kiki ye kyemubeeredde ebibinja bya bannanfusi ebibiri. Kale Katonda abo yamaladda okubakuusiiza mu bujeemu, olw’ebyo bye baakulembeza okukola. Abaffe mwagala okuluŋŋamya oyo Katonda gwe yabuza? Kale oyo Katonda gwabuza, tosobola kumussizaawo luwenda (lwakuluŋŋama).\n89. Kyebegomba kiri nti: ‘Ssinga mujeema nga bbo bwe baajeema, olwo nemubeera bumu nabo nga mwenkana. Kale mwewalire ddala okuddira abamu kubo okubafuula abeemikwano okutuusa lwe basenguka okudda ku kkubo lya Katonda. Ssinga beeremye olwo mubakwate mubattire yonna gye mubasanga. Era wewalire ddala okuddira omu kubo okumufuula ow’omukwano wadde okubeera omuyambi.\n90. Okujjako abo abayungagana mu bulungi n’abantu abalina wakati wammwe nabo endagaano, oba nga bazze gyemuli nga emitima gyabwe tegiwagirira ddala ku balwanyisa mmwe, oba okulwanyisa abantu babwe. Kale ssinga Katonda yasalawo yaalibabawendulidde era baalibalwanyisizza. Kale bwe baba babesambye era nebatabalwanyisa nebeewaayo gyemuli okuba ab’emirembe, olwo Katonda tabassizaawo gyebali luwenda (lwa kubalumba).\n91. Mujja kusisinkana abalala nga baagala okufuna obwesige mummwe obw’obutabatuusaako kabi, era nga bafuna obwesige mu bantu babwe obw’obutabatuusaako kabi, nga buli bwe baba bazziddwayo mu ffitina (y’obujeemu) bakuusiira nnyo muyo. Naye bwebaba tebabesambye wadde okwewaayo gyemuli okuba abeemirembe, wadde okutangira emikono gyabwe (obutabalwanyisa), olwo mubakwate bonna era mubattire yonna gyemubazindukirizza. Kale bebo be twakussizaawo ensonga ey’okubafufuggaza nga erimu omuzinzi omweyolefu.\n92. Kale teri lwe kitaali kya muzizo ku mukkiriza okutta omukkiriza okujjako mubutanwa. Oyo yenna aba asse omukkiriza mu butanwa alina kusumulula muddu omukkiriza mu bufuge (n’alya butaala) okwo kwogatta okusasula olufubanja lwawaayo eri abantu b’omugenzi, okujjako nga basonyiye okutwala olufubanja. Ate ssinga yali omu kubantu abava mwabo bemulinako empalana sso nga ye mukkiriza, olwo ekibaawo kya kusumulula muddu omukkiriza mu bufuge, (n’alya butaala). Ate ssinga yali omu ku bantu abalina wakati wammwe nabo endagaano, olwo ekibaawo kya kusasula lufubanja lwawaayo eri abantu b’omugenzi okwo kwogatta okusumulula omuddu omukkiriza mu bufuge (n’alya butaala). Ate oyo yenna alemererwa (okutuukiriza ebyo) ateekwa kusiiba myezi ebiri egy’omuddiŋŋanwa (nga tayosezzaamu lunaku nalumu) olw’okwenenyeza Katonda olw’ensobi gye yakola. Olwo Katonda naaba nga ye Mumanyi Kalimagezi.\n93. Era oyo yenna atta omukkiriza mu bugenderevu, empeera y’oyo ya Ggeyeena, kubeera omwo bugenderevu, era Katonda yamusunguwalira, n’okumukolimira, era yamutegekera ekibonerezo ekiyitirivu.\n94. Abange mmwe abakkiriza, bwe muba mulugendo lw’okulwanirira ekkubo lya Katonda mube begendereza nnyo. Era temugamba oyo yenna eyeewaddeyo gye muli mu mirembe nti: ‘Tosobola kufuna mirembe!’, olw’okuba mwagala eby’okufuna by’obuwangazi bw’ensi sso nga ewa Katonda y’ebeera eminyago emingi. Embera eyo yennyini nammwe gye mwalimu olubereberye. Katonda n’abawa omukisa. Kale mwegendereze nnyo. Mazima Katonda ebyo bye mukola ye kakensa wabyo.\n95. Tekisoboka kwenkanyankanya abatuula obutaseguka abamu ku bakkiriza abo abatalina kizibu, na bali abewaayo okulwanirira ekkubo lya Katonda, nga bakozesa emmaali yabwe n’obulamu bwabwe. Katonda yawa amadaala ag’enkizo abo abeewaayo okulwana nga bakozesa emmaali yabwe n’obulamu bwabwe, okusinga abo abatudde obutaseguka, era bonna Katonda yabalaganyisa birungi. Era Katonda yassaawo enkizo kwabo abewaayo okulwana esukkuluma kwabo abatudde obutaseguka mu kusasulwa empeera empitirivu.\n96. Amadaala ntoko agava gyali (ge bafuna) n’ekisonyiwo n’obusaasizi. Era Katonda naaba nga ye Musonyiyi Ow’okusaasira okw’enjawulo.\n97. Mazima abo Malaika be zivumbagira entunnunsi zabwe nga gikyalemedde mu bugyemu emyoyo gyabwe, zibabuuza nti: ‘Biki ebyo byemwalemeramu?’ nebaddamu nti: ‘Twali tulemesebwa okwesalirawo eky’okukola munsi!’, ne zibabuuza nti: ‘Abaffe yalemererwa ddi ensi ya Katonda okuba engazi nemutasobola kugisengukiramu?’ Kale bebo abaaweebwa obuddo obwa Ggeyeena, era ekifo kibi nnyo ekyo gye batwalibwa.\n98. Mpozzi abalemesebwa okwesalirawo eky’okukola nga bebamu ku basajja n’abakyala n’abaana abatasobola kukozesa kakodyo konna era nga n’ekkubo eribawonya tebalimanyi.\n99. Kale bebo oba olyawo Katonda ba tanonooza nsobi zabwe era Katonda naaba nga y’atanonooza nsobi Omusonyiyi.\n100.Era oyo asenguka n’agenda mu kkubo lya Katonda, asanga munsi obubudamu bungi n’obwanjulukufu. Era oyo afuluma mu maka ge nga asenguka kudda eri Katonda n’omubakawe oluvannyuma nekumuggwikirizaayo okufa, mazima oyo aba yeefunidde empeera enkukuutivu ewa Katonda. Olwo Katonda naaba nga ye Musonyiyi Ow’okusaasira okw’enjawulo.\n101. Kale bwe muba musiyagguse eŋŋendo empavu munsi, tekiba kibi gyemuli okukendeza ku sswala, bwe muba mutidde okubatuusaako ekibi abo abaajeema. Mazima abajeemu, gyemuli baba balabe bankukunala.\n102. Ate bwoba oli nabo n’otuusa okuyimirizaawo nabo esswala, kale kisooke okuyimirira ekibinja ekimu mubo nawe, era kibeere bulindala nga kibagalidde eby’okulwanyisa, bwe baba bamaze okuvunnama olwo badde emabega wammwe, era kijje okukweyungako ekibinja ekirala ekitasadde, olwo kisaale naawe, era babeere bulindaala nnyo nga babagalidde eby’okulwanyisa byabwe. Ekiluubirirwa kyabo abaajeema kiri nti, singa wabaawo lwe mulagajjalira eby’okwerinda byammwe n’ebintu byammwe ebirala olwo nebabazindukiriza oluzindukiriza lumu (nga lwamaanyi) Ate ssi kibi gyemuli bwe muba mufunye ekibayisa obubi, okugeza enkuba oba mubadde balwadde, nemuganzika wansi eby’okulwanyisa byammwe. Kyokka munyweze okuba obulindaala. Mazima Katonda yategekera abajeemu ekibonerezo ekiwebuuza.\n103. Bwe muba mumalirizza esswala mujjukire nnyo okutendereza Katonda nga muyimiridde, era nga mutudde naawo nga mugalamidde. Era bwe muggwaamu okutya olwo muyimirizeewo okusinza nga musaala. Mazima esswala eri abakkiriza ly’etteeka eririna okutuukirizibwa mu biseera ebipime.\n104. Era mwewale okufootoka nemulekayo okufeffetta abantu. Bwekiba nti muwulira obulumi, kale mazima nabo bawulira obulumi nga mmwe bwemuwulira obulumi. Ate mmwe mulina essuubi okuva ewa Katonda bbo nga tebalina ssuubi. Olwo Katonda naaba nga ye Mumanyi Kalimagezi.\n105. Wew’awo twassa gyoli ekitabo mu mazima, kikusobozese okulamuza wakati w’abantu nga weyambisa ebyo Katonda by’akumanyisizza, era wewale abakumpanya okubabeerera omuwolereza.\n106. Era wegayirire Katonda okukusonyiwa. Mazima Katonda ye Musonyiyi ow’okusaasira okw’enjawulo.\n107. Era komya okuwolereza abo abakumpanya emyoyo gyabwe. Mazima Katonda tayagala oyo abeera omukumpanya omwonoonyi.\n108. Bettanira okwekweka abantu naye tebasobola kwekweka Katonda, era yewuyo atabalekulira bwebaba amatumbi budde basalawo mu kyama ebimu ku bigambo Katonda bya tasiima. Era Katonda naaba nga byonna bye bakola abyetoolodde.\n109. Mmwe muumwo mwewaddeyo okubawolereza mu buwangazi bw’ensi, Olwo aliwa anaabawolereza ewa Katonda ku lunaku lw’enkomerero? Nandiki aliwa oyo ayewaayo gyebali okubeera omweyimirize.\n110. Era oyo yenna akola ekibi oba alyazamanya omwoyo gwe, oluvannyuma neyeegayirira Katonda okumusonyiwa, asisinkana Katonda nga ye Musonyiyi ow’okusaasira okwenjawulo.\n111. Era oyo yenna akola omusango mazima ekibi ky’omusango gwe aba akikolera mwoyo gwe. Kale Katonda naaba nga ye Mumanyi Kalimagezi.\n112. Era oyo yenna akola ensobi mu butanwa oba akola omusango mu bugenderevu, ate naava awo (byakoze) n’abiwaayiriza omulala omwejjeerevu, mazima oyo aba atemeredde ebya sswakaba n’okuzza omusango mubugenderevu ogw’enkukunala.\n113. Naye ssinga tegwali mukisa gwa Katonda gyoli na busaasizi bwe, kyali kisazeewo ekibinja kiramba mubo okuba nga kikubuza, sso nga teriiyo gwe babuza okujjako emyoyo gyabwe. Era tewali ngeri yonna gyebayinza ku kukola kibi mu kintu kyonna. Ate Katonda yassa gyoli ekitabo n’okusalawo kw’obwannabi, era yakuyigiriza ebyo byewali tosoose kumanya. Kale negubeera omukisa gwa Katonda gyoli nga muyitirivu.\n114. Temuli kalungi mu bisinga obungi mu byama byabwe, mpozzi nga waliwo oyo alagidde okuwaayo saddaaka oba okukola oby’obuntu bulamu, oba okulongosa wakati wa bantu (mwebyo ebibasobyeko) kale oyo akola ebyo olw’okwesunga okusiima kwa Katonda, tuba ba kumusasula empeera ennene.\n115. Era oyo eyeebajjula kunkola y’omubaka oluvannyuma lw’obuluŋŋamu okweyerula gyali era n’agoberera eritali kkubo ly’abakkiriza, oyo tumukyamiza eyo gyaba akyamidde era tumuyingiza Ggeyeena, era obwo bwe buddo obubi.\n116. Mazima Katonda tasonyiwa kugattibwako birala. Kyokka asonyiwa (emisango) egitenkana ogwo kwoyo gwayagala. Era oyo yenna agattika ku Katonda, mazima aba abuze olubula olw’ewala.\n117. Tewali bilala bye balaajanira nga basaba nga ojjeeko Yye okujjako ebikazi, era tewali kilala kye balaajanira nga basaba okujjako Ssitaani kyewaggula.\n118. Yagikolimira Katonda. Kale yawera enkolokooko (mu maaso ga Katonda nti:) ‘Nja kufunira ddala nga ntola ku baddu bo omutemwa omugereke obulungi.\n119. Era nja kubabuliza ddala era nja kubasuubizisa ddala ebisuubizo by’obulimba era nja kubaduumira ddala (ebikolwa by’obujeemu) Nabo bajja kusalaasalira ddala amatu g’ensolo era nja kubaduumira ddala, nabo bajja kukyusiriza ddala ebitonde bya Katonda. Kale oyo afuula Ssitaani okuba mukwano gwe ogwomunda naalekawo Katonda, mazima aba afaafaaganiddwa olufaafaaganirwa olweyolefu.\n120. Yo ebalagaanyisa bubuze era ebasuubiza byoya byanswa. Era tewali Ssitaani ebyo bye balagaanyisa okujjako eby’obutaliimu.\n121. Bebo ab’okubudamizibwa mu Ggeyeena era ssi baakufunayo kifo kirala kyakubakyusizibwamu.\n122. Ate abo abakkiriza era abaakola ebirungi tujja kubayingiza ejjana ekulukutiramu wansi wayo emigga, ba kubeera omwo lubeerera. Endagaano ya Katonda erina okutuukirizibwa. Ye avaawa oyo ow’enkizo okusinga Katonda mu kwogera ebigambo ebyamazima.\n123. Tekiri kw’ebyo mmwe byemwagala, era tekiri kwebyo bye baagala abo abaaweebwa ekitabo. Oyo yenna akola ekibi akisasulwa bulambalamba, era n’abulwayo nga ojjeeko Katonda, omweyimirize yenna era naabulwayo omutaasi.\n124. Ate oyo akola ebimu ku birungi k’abeere musajja oba mukyala, era nga mukkiriza, bebo nno abayingira ejjana era tewali kye balyazamanyizibwa nebwekaba akabubi akabisse ku muwula gwemmwanyi.\n125. Kale avaawa oyo alina ediini ennungi ennyo okusinga ey’oyo ayeewaddeyo mu bwennyini bwe, bulambirira okuba omusiraamu (okugondera Katonda yekka) ate nga ye wuyo alongosa emirimu era nga yagoberera kagere ku kagere enzikiriza ya Ibrahim oyo omukomole ataalina birala by’akkiririzaamu okujjako Katonda. Kale Katonda yafuula Ibrahim okuba enfiirabulago we.\n126. Era bya Katonda yekka ebyo ebiri muggulu n’ebyo ebiri munsi. Era Katonda, buli kintu naaba nga akyetoolodde.\n127. Era bakwebuuzaako ennamula egobererwa ku nsonga z’abakyala. Baddemu nti: ‘Katonda yaalina okubategeeza ennamula egobererwa kunsonga zabwe n’amateeka agabasolerwa mu kitabo agakwata ku bamulekwa abakyala abo be mwewala okuwa ebyo ebyabakakasibwako okufuna ate nga mwegomba okubawasa, era n’abaana abaalemesebwa okubaako kye beesalirawo okukola. Kale mulina okwewaayo okutuukiriza mu bamulekwa obwenkanya. Era ebyo byonna byemukola nga birungi, mazima Katonda aba Mumanyi wabyo.\n128. Ate singa omukyala afunye okutya, ssi kuba nga bbaawe amukijjanya oba obutamufaako, kale tekirina kabi eri bombi okufuna okutegeeragana wakati waabwe. Entegeeragana ky’ekisinga obulungi. Kyokka emitima gyasemberezebwa ku lusegere omulugube. Naye bwe mubeera abalongosa era ne mutya Katonda, mazima Katonda aba byonna bye mukola ye kakensa wabyo.\n129, Era temujja kusobola kwenkanya wakati wa bakyala ne bwemuba mwewaddeyo okukikola. Kale mwewale okwekubiira olwekubiira olunene n’emutuusa okuleka omukyala (omulala) nga alinga alengejjera mu bbanga, era bwemubeera abalongosa nemutya Katonda, mazima Katonda aba Musonyiyi Ow’okusaasira okw’enjawulo.\n130. Naye bwe basalawo bombi okwawukana, Katonda buli omu amuwa ebimala obwetaavu bwe nga ajja mu mawanika ge, era Katonda naaba nga ye mugazi mu kugaba ebirungi Kalimagezi.\n131. Era bya Katonda yekka ebiri mu ggulu n’ebiri munsi, era mazima twalaamira dda abo abaaweebwa ekitabo olubereberye lwammwe nga nammwe temubuzeeko, nti: ‘Mweweeyo okutya Katonda. Era bwe musalawo okujeema, mazima bya Katonda yekka ebiri mu ggulu n’ebiri munsi. Olwo Katonda naaba nga ye Mugagga Ssebintu atenderezebwa.\n132. Era bya Katonda yekka ebyo ebiri mu ggulu n’ebyo ebiri munsi. Era kimala bumazi Katonda okuba nga yeyeesigamirwa.\n133. Bwaba ayagala abasanyaawo bantummwe era n’aleetayo abalala. Kale Katonda naaba nga ekintu ekyo ye Musobozi wakyo.\n134. Oyo yenna aba ayagala empeera yokunsi, kale ewa Katonda y’esangibwa empeera z’okunsi n’enkomerero. Kale Katonda naaba nga ye Muwulizi Omulabi.\n135. Abange mmwe abakkiriza, mweweeyo okuyimirizaawo obwenkanya, abawa obujulizi ku lwa Katonda n’ebwekiba kikwata kummwe oba abazadde bombi n’abeŋŋanda. Nebwekiba nga mugagga oba mwavu, era Katonda bombi yasinga okubabaako obuvunanyizibwa kale mwewale okugoberera eby’obwagazi obubalemesa okutuukiriza obwenkanya. Kale bwe mwekubiira ebyo bye mukola ye Kakensa wabyo.\n136. Abange mmwe abakkiriza, mukkirize Katonda n’omubakawe n’ekitabo ekyo kyeyassa eri omubakawe n’ekitabo ekyo kyeyassa olubereberye. Era oyo yenna ajeemera Katonda ne ba Malaika be n’ebitabo bye n’ababaka be n’olunaku lw’enkomerero, mazima aba abuze olubula olwewala.\n137. Mazima abo abaafuuka abakkiriza oluvannyuma ne bajeema oluvannyuma ne bakkiriza oluvannyuma ne bajeema oluvannyuma ne bakuusiira mubujeemu tekisoboka abo Katonda ku basonyiwa wadde okubaluŋŋamya okukwata ekkubo ettuufu.\n138. Tuusa ku bannanfusi amawulire g’okuba nti mazima balina okufuna ekibonerezo ekiruma.\n139. Bebo abafuula abajeemu okuba mikwano gyabwe egyomunda ne balekawo abakkiriza. Abaffe banoonya kuba ba kitiibwa gyebali? Kale mazima ekitiibwa kya Katonda yekka gyekifa kyenkana.\n140. Kale mazima yassa gyemuli etteeka eriri mu kitabo erirambika nti: ‘Bwemuba muwulidde amateeka ga Katonda nga gawakanyizibwa era nga gavvoolebwa, olwo nga mwewala okutuula n’abantu abo okutuusa lwe banadda ku mbozi etali eyo. Mazima mmwe bwekitaba ekyo muba mubafaananidde ddala. Mazima Katonda yew’okukuŋŋaanyiza abannanfusi n’abajeemu mu Ggeyeena bonna.\n141. Bebo abafuuka amalindirizi gyemuli, bwe wabaawo obuwanguzi bwe mutuukako obuva ewa Katonda, bebuuza nti; ‘Abaffe tetubadde bumu nammwe? Ate bwe wabaawo abajeemu omugabo gwe bafuna, bebuuza nti: ‘Abaffe ssi ffe twabafufuggaza (kulwammwe) era netubatangira obutatuukibwako bakkiriza? Kale Katonda yaalamula wakati wammwe kulunaku lw’enkomerero, era Katonda tajja kussizaawo bajeemu luwenda lwa kukijjanyizaamu bakkiriza.\n142. Mazima abannanfunsi bakwennyakwenya Katonda, sso nga naye asasula okukwennyakwenya kwabwe. Era bwe baba bayimiridde okusaala, bayimirira bagayaavu nga bagenderera kulabibwa bantu, era nga tebatendereza Katonda okujjako ekitono.\n143. Bali awo bannampawengwa. Tebabalirwa ku bano era tebabalirwa ku bali. Kale oyo Katonda gwabuza tosobola kumufunirayo luwenda lwa kuluŋŋama.\n144. Abange mwe abakkiriza mwewale okufuula abajeemu okuba mikwano gyammwe egyomunda ne mulekawo abakkiriza. Abaffe mwagala okussizaawo Katonda ensonga ey’olwatu gyemuli enebalumiriza omusango?\n145. Mazima abannanfusi bali ku muko ogusembayo wansi mu miko gy’omuliro, era toyinza kubafunirayo abataasa.\n146. Okujjako abo abeenenya era nebalongosa emirimu era nebenyweza ku Katonda era nebamalira eddiini yabwe ku Katonda yekka, kale abo ba kubeera wamu n’abakkiriza. Era Katonda wa kusasula abakkiriza empeera empitirivu.\n147. Tewali nsonga Katonda gy’asinziirako ku babonyabonya ssinga muba mwebazizza era nemukkiriza Katonda. Kale Katonda naaba nga ye Musiimi ennyo Omumanyi.\n148. Katonda tayagala kwolesa kibi nga kya kigambo okujjako oyo alyazamanyiziddwa. Olwo Katonda naaba nga ye Muwulizi Omumanyi.\n149. Bwe muba mwolesezza ekirungi oba nga mukikwese oba nga mwewaddeyo obutanonooza kibi, mazima Katonda aba tanonooza nsobi Musobozi.\n150. Mazima abo abajeemera Katonda n’omubaka we, era abaagala okussaawo enjawukana wakati wa Katonda n’ababaka be olwo nebagamba nti: ‘Tukkirizaako abamu era netuwakanyako abalala!’, era nebaagala okwessizaawo wakati w’ebyo oluwenda (olw’enzikiriza)\n151. Abo nno be bajeemu kkungwa. Era twategekera abajeemu ekibonerezo ekiwebuuza.\n152. Ate abo abakkiriza Katonda n’ababaka be nebatassaawo njawukana wakati w’omu kubo, abo nno beb’okuweebwa mu bujjuvu empeera zabwe, olwo Katonda naaba nga ye Musonyiyi Ow’okusaasira okw’enjawulo.\n153. Bakusaba ba nannyini kitabo okussa gyebali ekitabo nga kiva mu ggulu. Mazima baasaba Musa ekisinga obunene kw’ekyo, bwe baagamba nti: ‘Tulage Katonda mulujjudde!’ Olwo nekubatta okuboggola okwava mu ggulu nga kisinziira kubulyazamanyi bwabwe. (Ate Katonda bweyabazuukiza) oluvannyuma nebeeteerawo ekifananyi ky’akayana kente okukisinza oluvanyuma nga gamaze okubatuukako amazima, naye twasalawo obutanonooza nsobi zebyo. Era netuwa Musa ebyamagero n’obusobozi eby’olwatu.\n154. Era netulengezza waggulu wabwe olusozi olw’endagaano yabwe, netubalagira nti: ‘Muyingire wankaki nga mukutaamiridde’. Era netubalagira nti: ‘Mwewale okuvuba ku lunaku olwa Ssabbiiti’. Era netubakozesa endagaano ennywevu.\n155.Kale olw’okuba baayawukana ku ndagaano yabwe, era ne bajeemera amateeka ga Katonda, era nebatirimbula ba Nnabbi awatali nsonga ntufu, era n’ekigambo kyebaayogera nti: ‘Emitima gyaffe misaanikire’. Wew’awo Katonda yagimettako envumbo olw’obujeemu bwabwe, kale teriiyo bakkiriza okujjako abatono ennyo.\n156 Era olw’obujeemu bwabwe n’ekigambo kye baayogera ku Mariam, nga kujweteka obulimba obuyitirivu.\n157 Era n’ekigambo kye baayogera nti: ‘Mazima ffe twatta Masiya Isa mutabani wa Mariam Omubaka wa Katonda!’ Sso nga tebaamutta era tebaamubamba ku musaalaba, wabula ekifananyi kye kyafananyirizibwa omuntu omulala mubo. Era mazima abo abaafuna obutakkaanya kwebyo ebimukwatako, bali mu kubuusabuusa ku nsonga eyo. Tebagirinaako bumanyi bwonna bugikwatako okujjako okugoberera endowooza. Naye tebaamutta, ekyo kye kituufu.158 Wew’awo Katonda yamusitula n’amutwala gyali. Era Katonda naaba nga ye Luwangula Kalimagezi.\n159 Ate teriiyo muntu mu bannanyini kitabo atalisooka kumukkiriza nga tannatuusa kufa. Era olunaku lw’enkomerero wa kubawaako obujukizi. 160, Kale olw’obujeemu bw’Abayudaaya abamu, twabaziyiza ebirungi ebitaali bya muzizo gyebali, n’olw’okuba baayitiriza okwekugira n’okukugira abalala okukwata ekkubo lya Katonda.\n161 N’olw’engeri gye batwalamu ennyongeza sso nga mazima yabagaanibwa, n’engeri gye balya emmaali ya bantu mu bulyazamanyi. Kale twateekerateekera abajeemu mubo ekibonerezo ekiruma.\n162 Wabula abayivu abakugu abamu kubo gattako abakkiriza, bonna bakkiriza ekyo ekyassibwa gyoli n’ekyo ekyassibwa olubereberye lwo. Naabo abayimirizaawo okusinza nga basaala naabo abawaayo zaka, naabo abakkiriza Katonda n’olunaku lwenkomerero. Abo bonna turina okubasasula empeera empitirivu.\n163. Mazima twakutuusaako okubikkulirwa nga bwe twatuusa okubikkulirwa eri Nuhu ne ba Nabbi ab’oluvannyuma lwe. Era twatuusa okubikkurirwa eri Ibrahim ne Ismail ne Isihaaka ne Yakubu n’abazzukulu, ne Isa ne Ayyuubu ne Yunusu ne Haruna ne Sulaiman. Era twawa Dawuda ekitabo kya Zabbuli.\n164 N’ababaka abalala be twakunnyonnyodde olubereberye ebyafaayo byabwe, n’ababaka abalala be tutannakunnyonnyola byafaayo byabwe. Era Katonda yayogeranya ne Musa olwogeranya.\n165 Bebo ababaka abasaasaanya amawulire ag’essanyu era abalabula, olw’okusobozesa abantu okubulwayo ensonga gyebekwasa ewa Katonda (eyandibagaanyi okuba abawulize gyali) oluvannyuma lw’okubatumira ababaka. Kale Katonda naaba nga ye Luwangula Kalimagezi\n166. kyokka Katonda awa obujulizi kwekyo kyeyassa gyoli. Yakissa nga amanyi. Era ba Malaika bakiwaako obujulizi, era kimala bumazi okuba nga Katonda akiwaako obujulizi.\n167 Mazima abo abaajeema era abaakugira ekkubo lya Katonda, mazima baabula olubula olwewala.\n168, Mazima abo abaajeema, era abaalyazamanya, tekisoboka Katonda kubasonyiwa era tabaluŋŋamya ku kkubo ttuufu.\n169. okujjako ekkubo eriraga mu ggeyeena, ba kubeera omwo bugendervu, era ekyo ku Katonda nekiba kyangu.\n170 Abange mmwe abantu, mazima omubaka abaleetedde ekituufu ekiva ewa Mukama Katonda omulezi wammwe. Kale mukkirize, ky’ekisinga obulungi gyemuli, Naye bwe mujeema, mazima bya Katonda yekka ebiri mu ggulu n’ensi. Kale Katonda naaba nga ye Mumanyi Kalimagezi.\n171 Abange mmwe banannyini kitabo, temusukka nsalo za njigiriza ya ddiini yammwe, era mwewale okwogera ku Katonda, okujjako amazima. Ekituufu, oyo Masiya Isa mutabani wa Mariam ye mubaka wa Katonda, era ky’ekigambo kye kyeyassa ewa Mariam, era gwe mwoyo oguva gyali. Kale mukkirize Katonda n’ababaka be. Era mukomye okwogera nti; ‘Basatu’. Temukiddamu: ekyo ky’ekisinga obulungi gyemuli. Mazima Katonda asinzibwa Allah, ye musinzibwa omu yekka. Yoyo atenderezebwa, gwekitagwanira kubeera na mwana. Bibye yekka byonna ebiri muggulu n’ebiri munsi. Era kimala bumazi okuba nti Katonda ye mwesigamirwa\n172. tekisoboka Masiya kwenyinyimbwa olw’okubalibwa nti muddu wa Katonda, newankubadde ba Malaika abali ku lusegere. Naye oyo ayenyinyimbwa eky’okumubala nti muddu we, era neyeekuluntaza, kale ajja kubazuukiza nga abazza gyali bonna\n173. Kale abo abakkiriza era abaakola ebilungi wa kubasasula bulambirira empeera zabwe, era wa kubongera ebimu ku birungi bye. Ate abo abenyinyimbwa era abeekuluntaza, wa kubabonereza ekibonerezo ekiruma, era teriiyo gwe basanga nga ojjeeko Katonda, nga mweyimirize wabwe wadde abataasa\n174. Abange mmwe abantu, mazima kibatuuseeko eky’okulabirako ekyannamaddala nga kiva ewa Mukama Katonda omulezi wammwe. Era tussiza gyemuli ekitangala ekyeyolefu.\n175. Kale abo abakkiriza Katonda era abamwekwatako, wa kubayingiza mu busaasizi obuva gyali n’ebirungi nfafa, era wa kubaluŋŋamya nga abazza gyali mu kukwata ekkubo eggolokofu.\n176. bakwebuuzaako ennamula egobererwa, baddemu nti Katonda abannyonnyola ennamula egobererwa ku busika bw’omusulube. Singa omuntu azikiridde nga teyaleka mwana, kyokka nga aleseewo mwannyina (omukazi) oyo asikira kimu kya kubiri kwebyo bye yaleka. Mungeri yemu naye (omusajja) asikira mwannyina, bwaba teyaleka mwana. Ate bwebaba ba luganda abasajja n’abakyala, olwo omusajja omu asikira omugabo ogwenkana egy’abakyala babiri. Katonda ebyo byabannyonnyola muleme kubula. Era Katonda, buli kintu ye Mumanyi wakyo.


Bukedde Online - Museveni ayagala kkooti egobe ababaka bakyewaggula\nMuseveni ayagala kkooti egobe ababaka bakyewaggula\nBidandi Ssali akyajjanjabwa\nKabaka alonze Kasekende\nPULEZIDENTI Museveni ataddeyo obujulizi mu kkooti ng’akakasa nti ayagala kkooti egobe ababaka bakyewaggula mu palamenti.\nBya ALICE NAMUTEBI NE AHMED KATEREGGA\nPULEZIDENTI Museveni era nga ye Ssentebe w’ekibiina kya NRM, naye ataddeyo obujulizi mu kkooti ng’akakasa nti ayagala kkooti egobe ababaka bakyewaggula mu palamenti.\nMuseveni agamba nti ababaka bano okusigala nga bali mu palamenti kibeera kifiiriza NRM kubanga bajjira ku kkaadi yaakyo era ekibiina kyabateekamu ssente mpitirivu nga banoonya akaluku olwo abalonzi ne babalonda nga bakimanyi nti balonda bantu ba NRM.\nMuseveni era yagambye nti okusigala kw’ababaka bano mu palamenti kugenda kuwaga ababaka abalala nabo bafuuke bakyewaggula kubanga ekibiina kijja kuba tekisobola kubawa bibonerezo bibagwanira omuli okubagoba mu kibiina, nga bakimanyi nti ne bw’ogobwa mu kibiina osigala okyakiikirira ekitundu kyo, ekintu ekijja okugootaanya entabuuza y’ebibiina.\nYategeezezza nti Sipiika Rebecca Kadaga teyalina buyinza busalawo ku nsonga eno, kwe kusaba kkooti esazeemu ensalawo ya Kadaga era egobe ababaka mu palamenti akakiiko k’ebyokulonda kategeke okulonda okujjuza ebifo byabwe.\nBino byona biri mu musango aba NRM gwe baatutte mu kkooti etaputa ssemateeka nga bayita mu bannamateeka baabwe aba Severino & Co. Avocates nga bavunaana Ssaabawolereza wa gavumenti n’ababaka bakyewaggula okuli Theodore Sekikubo, Wilfred Niwagaba, Mohammed Nsereko ne Barnabas Tinkasimire abaagobwa okuva mu NRM olw’okusiiwuuka empisa.\nPULEZIDENTI AYISE ABA NRM KU BYA KAMPALA\nMu ngeri y’emu, Museveni ayise bukubirire olukiiko lw’akabondo ka NRM lutuule ku nkya ya leero luyite mu lipoota esemba Pulezidenti yeddize ekibuga ekikulu, Kampala.\nOmwogezi w’akabonmdo ka NRM mu Palamenti, Evelyn Anite agambye nti ababaka basazeewo okwesogga basobole okukkaanya nga tebannatandika kuteesa ku lipoota eno olweggulo lwa leero.\nUganda yeeweredde Kenya mu misinde gya Afrika\nAbaddusi ba Uganda bataka e Russia mu za IAAF